Wawanakar sum yatichañataki: Humilde chuymanïña\n¡Sartapjjañäni! | 2019 Núm. 2\n¿Kuna arutsa liytʼäta? Afrikáans Albanés Alemán Alemán bajo Amárico Armenio Aymara Azerí Azerí (alfabeto cirílico) Bassa (Camerún) Baulé Bengalí Birmano Bislama Boulou Brasil markan amparamp parlirinakataki Búlgaro Camboyano Catalán Cebuano Changana (Mozambique) Checo Chichewa Chile markan amparamp parlirinakataki Chino Tradicional Chino cantonés (tradicional) Chino mandarín (simplificado) Chitonga Chitonga de Zimbabue Chol Cibemba Cingalés Citonga Colombia markan amparamp parlirinakataki Congo Corea markan amparamp parlirinakataki Coreano Criollo de las Seychelles Criollo haitiano Criollo inglés de Belice Criollo mauriciano Croata Cuba markan amparamp parlirinakataki Danés Duala Efik Embunda Eslovaco Esloveno España markan amparamp parlirinakataki Español Estados Unidos markan amparamp parlirinakataki Estonio Ewé Finlandés Fiyiano Francés Galés Garífuna Georgiano Griego Groenlandés Gujarati Gun Hebreo Hiligaynon Hindi Hiri motu Hmong (blanco) Holandés Húngaro Ibanag Ibo Ilocano India markan amparamp parlirinakataki Indonesio Inglés Islandés Italia markan amparamp parlirinakataki Italiano Japonés Japón markan amparamp parlirinakataki Kannada Kaonde Kazajo Kekchí Kiluba Kiniaruanda Kirguís Kiribatiano Kirundi Kurdo Kurdo kurmanyí del Cáucaso Letón Lifu Lingala Lituano Lomue Luganda Macedonio Malayo Malayálam Malgache Maltés Mam Mambue-Lungu Mapudungún Maratí Maya Mongol México markan amparamp parlirinakataki Navajo Ndebele (Zimbabue) Nepalés Noruego Nyaneka Nyungwe Náhuatl (Centro) Náhuatl (Guerrero) Náhuatl (Huasteca) Náhuatl (norte de puebla) Pangasinán Panjabí Papiamento (Aruba) Papiamento (Curazao) Persa Pidgin de las islas Salomón Polaco Polonia markan amparamp parlirinakataki Portugués de Brasil Portugués europeo Purépecha Quebec markan amparamp parlirinakataki Quechua boliviano Quichua de Chimborazo Quichua de Imbabura Rumano Rusia markan amparamp parlirinakataki Ruso Samoano Sango Sepedi Serbio (Alfabeto cirílico) Serbio (alfabeto latino) Sesoto de Lesoto Sesoto de Sudáfrica Shona Silozi Suajili Sueco Sundanés Swajili (Congo) Tagalo Tai Tamil Telugu Tetun Dili Tigriña Tlapaneco Tok pisin Tseltal Tsuana Tumbuka Turco Tuvaluano Twi Tártaro Ucraniano Uzbeko Venezuela markan amparamp parlirinakataki Vietnamita Wallisiano Waray-Waray Wayuunaiki Wolaita Xhosa Xitshwa Yao Yoruba Zapoteco (Istmo) Zulú Árabe Ñanya Ñemba\n¿KUNJAMAS HUMILDE CHUYMAN JAQEJJA?\nHumilde chuymaninakajj wali respetasirïpjjewa. Janiw jachʼa jachʼa tukurïpkiti, ni sum uñjatäñsa suyapkiti. Jan ukasti mayninakat cheqapuniw llakisipjje, jupanakatsa yateqañ munapjjarakiwa.\nYaqhepanakajja, humildëñajj ajjsarir jaqempi sasiwa sasaw amuyapjje. Ukampis humilde jaqëñajja, kuntï jan lurirjamäktan, kunantï pantjasktan ukanak amuyañatakiw yanaptʼistu.\n¿KUNATSA UKAJJ WALI WAKISKIRI?\nAmigonakanïñatakiw yanaptʼani. La epidemia del narcisismo sat librojj akham siwa: “Humilde jaqenakajj facilakwa amigonak jikjjatapjje, mayninakampis sumwa apasipjjaraki” sasa.\nWawaman sum jakasiñapatakiw yanaptʼani. Wawamatï jiskʼatpach humilde chuymanïñ yateqani ukhajja, jachʼäjjasajj facilakwa trabajo jikjjatani. Leonard Sax sat doctorajj akham sasaw qellqäna: “Jachʼa jachʼa tukuri, kuntï jan lurirjamäki uk jan amuyasir wayn tawaqonakatakejja, trabajo jikjjatañajj chʼamakïspawa. Ukampis kuntï trabajo churirejj sani uk istʼirinakajja, trabajo jikjjatapjjaniwa” sasa. *\n¿KUNJAMSA UK YATICHASMA?\nWawamarojj jupakis kunäkaspa ukham jan amuyañapatakiw yatichañama\nBIBLIAJJ KAMSISA: “Maynitejj jan kunäkasina kunäkaspas ukham amuyaschejja, jupa pachpaw engañjasiski” (Gálatas 6:3).\nKunatï jan phoqaskaspa uk janiw sañamäkiti. Janiw akham sañamäkiti: “Kuntï lurañ munkta ukajj phoqasiniwa”. “Kunanaktï lurañ amtkta ukanak jikjjatätawa” sasa. Uka arunakajj wali chʼamañchtʼirjamäkchisa, jilapartejj janiw phoqaskapuniti. Ukampis kuntï wawanakamajj lurirjamäpki uk lurañatak chʼamachasipjjani ukhajja, jakäwipan ukajj yanaptʼaspawa.\nSuma luratanakapat felicitañamawa. Wawamarutï ‘jumjamajj janiw khitis utjkiti’ säta ukhajja, janiw humildëñapatak yanaptʼkätati. Ukhamajj kuntï sum lurki ukanakat felicitañatakiw chʼamachasiñama.\nRedes sociales ukan kunsa lurasipki ukwa uñjañama. Jaqenakajja, jupa pachpat jachʼañchasiñataki, kuntï sum lurañ yatipki jan ukajj kunanaktï jikjjatapki ukanakatakwa jilapartejj redes sociales ukan qellqapjje, uk lurasajj jan humilde chuymanïpjjatapwa uñachtʼayapjje.\nJankʼak perdón mayisipjjañapatakiw yatichañama. Wawamatï pantjasini ukhajja, kunansa pantjasi uk amuyasiñapatakiw yanaptʼañama.\nBIBLIAJJ KAMSISA: “Yuspärasirïpjjapunim” (Colosenses 3:15).\nDiosan luratanakapat yuspäraña. Wawanakajja, Diosan taqe luratanakap valoranitwa uñjapjjañapa. Sañäni, samana utjipana, um utjipana, manqʼa utjipanwa jaktanjja, uk amuyapjjañapatakiw wawanakamar yanaptʼañama. Uk amuyañasti Diosan luratanakap respetomp uñjapjjañapataki, yuspärasirïpjjañapatakiw yanaptʼani.\nMayninakan suma luratanakapat yuspäraña. Wawamarojja, mayninakajj mä kunans jupat sipan jilankatap amuyaña, mayninakat jan envidiasiña, antisas jupanakat yateqasiñwa yatichañama.\nTaqe chuyma yuspärasirïñwa yatichañama. Wawamarojja, taqe chuyma yuspärasirïñwa yatichañama, janiw arumpikiñapäkiti. Ukaw humilde chuymanïñapatakejj yanaptʼani.\nKunatsa mayninakar yanaptʼañajj wakisi ukwa yatichañama\nBIBLIAJJ KAMSISA: “Mayninakarojj humilde chuymamp uñjapjjam, jumanakat sipansa jilïrïpkaspas ukhama. Jan jumanak pachpatak llakisipjjamti, jan ukasti mayninakatsa llakisipjjarakim” (Filipenses 2:3, 4).\nUtan lurañanakampiw yanaptʼayasiñama. Jan yanaptʼayaskasma ukhajja, kuntï lurañ munki ukakis jukʼamp wakiskirïkaspa ukhamwa amuyaspa. Anatañat sipansa utan lurañanakampi yanaptʼañaw nayrankañapa. Lurañanakap phoqatapajj qhawqsa familiar yanaptʼi ukwa amuytʼayañama. Yanaptʼatapat qhawqsa jupar munasipjjani respetapjjarakini uksa amuytʼayañamarakiwa.\nMayninakar yanaptʼañajj kunja askisa ukwa yatichañama. Mayninakat llakisiñajj amuytʼasir jaqëñapatakiw wawamar yanaptʼani. Ukhamajja, khitinakas yanaptʼatäñ munapjje, ukat kunjamsa yanaptʼaspa ukwa wawamamp amuytʼapjjañama. Jupatï yanaptʼani ukhajja, ‘walik ukham lurtajja’ sañamawa.\n^ Párrafo 8 El colapso de la autoridad sat librot apstʼatawa.\nMä wawatï utan lurañanakampi yanaptʼañ yateqani ukhajja, jilsjjasajj mayninakampejj sumwa trabajini.\n¿Nayas awisajj yanaptʼatäñ munatäj wawanakajarojj amuyaytti?\n¿Mayninakat sumti parltjja, jan ukajj jiskʼachtcha?\n¿Nayatakejj mayninakar yanaptʼañajj kunja wakiskirisa uk wawanakajajj amuyapjjeti?\n¿Kunsa yaqhep awk taykanakajj lurapjje?\nKaren warmejj akham siwa: “‘Escuelajan mä imillitajj taqeniruw jan wal luri, janiw juparojj khitis munkiti’ sasaw wawajajj sapjjetäna. ‘Inas uka wawajj familiapan problemanïchi, janiw taqe familiapunejj kusisita jakasipkiti’ sasaw jupar sista. Ukaw wawajarojj jupas mayninakat jilankkaspa ukham jan amuyañapataki yanaptʼäna, taqenis janiw mä igualak jakasktanti uk amuyañapatakis yanaptʼarakïnwa” sasa.\nMarianna warmejj akham siwa: “Escuelan kusisit yateqapjjañapataki, mayninakampi jan igualayasis qhawqtï yateqerjamäpki ukatak chʼamachasipjjañapatakiw wawanakajar chʼamañchapjjta. Nanakas janipuniw mayninakampejj igualayapkäti, uk yatipjjañapwa munapjjarakta” sasa.\nMunañamp jan apnaqayasiña\nJan walinakar saykataña\nLurañanak sum phoqerïña\nJilïr jaqenakampi yanaptʼayasiña\nWawanakar sum sarnaqañ yatichaña\nAwk taykanakatak jukʼamp yanaptʼanaka\nText Aka archivonakanwa qellqatanak apaqasma ¡SARTAPJJAÑÄNI! 2019 Núm. 2 | Wawanakar sum yatichañataki 6 yanaptʼanaka\nAudio Aka archivonakanwa grabacionanak apaqasma ¡SARTAPJJAÑÄNI! 2019 Núm. 2 | Wawanakar sum yatichañataki 6 yanaptʼanaka\n2019 Núm. 2 | Wawanakar sum yatichañataki 6 yanaptʼanaka\n¡SARTAPJJAÑÄNI! 2019 Núm. 2 | Wawanakar sum yatichañataki 6 yanaptʼanaka


5. Jach’a amtäwinakarjama ukata aruskipt’ata wakicht’äwinakaru Gobierno taypita yanapañataki, Perú markasa layku qhana apnaqäwinaka chhijnuqayañataki - Acuerdo Nacional\n5. Jach’a amtäwinakarjama ukata aruskipt’ata wakicht’äwinakaru Gobierno taypita yanapañataki, Perú markasa layku qhana apnaqäwinaka chhijnuqayañataki\nEstado taypita kunaymana luräwinakawa wakicht’asiskarakini, suma mayachasiña amtäwinaka, suma aruskipasa lurañanakasa ukhamaraki taqi kunasa suma amtataskarakiniwa; ukhamata taqi chiqansa suma jakaña kankañampi k’atampi sartasiñataki, uka pachparaki aka uraqi pachana yaqha markanakampi suma uñt’ayasiñataki, Perú markasa taypina wali jach’aru sartañawa wakisi.\n(a) Sistema nacional de planeamiento sutinchata amtäwi uñstayañawa ch’amanchasirakini, jach’a amtáwinaka ukhamaraki ukaru arkiri amtäwinaka phuqañataki, maski k’ata sipansa, jaya pachansa, sinti jaya pachana sipansa, ukanakasti taqinsa qhana uñjkañaniwa.\n(ch) Gobierno taypita jach’a amtäwinaka phuqaña layku taqi jaqina arsüwinakapampi wakicht’ata lurtäwinakawa phuqasirakini, uka jach’a amuyunaka phuqañasiñapasa ukhamaraki qullqi apnaqäwinakasa suma uñjt’ataskarakiniwa.\n(h) Poder Ejecutivo taypita p’iqt’ata jach’a amtäwinaka phuqaña layku lurtäwinakasa taqi maynina yatitäskarakiniwa.\n(i) Gobierno taypina irnaqiri jilata kullakanakasa jach’a amtäwinakarjamawa irnaqapxañapa, ukatakisti jupanakaxa sapa kutitjama suma irnaqañanakapataki juk’ampi yatiñanakapa ch’amanchasipxarakini.


Rut 1 - Raamattu [Pyhä Raamattu (STLK 2017)] - (Ru 1)\n[1-2] Cunapachatejj Israel marcajj juezanacan apnakatäcäna uca maranacanjja, mach'aw utjäna uca chekanjja. Ucatwa Judänquiri Belén marcata Elimelec chachajj Moab sat orakeru jaquir sarjjäna. Jupamp chicajj sarapjjänwa: Noemí sat warmipa, uqhamarac pä wawanacapa, Mahlón, Quelión sutininaca. Take jupanacasti efrateo Belén marcat jutirïpjjänwa, uqhamaw puripjjäna Moab orakeru ucan jacañataqui.\nUcampis Elimelec chachajj jiwjjänwa, Noemí warmin chachapa, jupasti sapaquiw kheparjjäna pä wawapampi.\nUca khepatsti, Mahlonampi Quelionampisti moabita warminacampiw casarasipjjäna, jupanacan sutinacapasti, maynejja Orfa satänwa, maynisti Rut sataraqui. Ucatsti tunca mara pasatatjja,\nMahlonampi Quelionampejj jiwjjapjjaraquiquïnwa, Noemí warmisti sapaquiw kheparjjäna jan wawani, uqhamaraqui jan chachani.\nUcatwa mä urojj Noemí warmejj Moab marcana ist'äna, Diosajj wastat marcapat qhuyapayasitapata, mach'a maranacasti pasjjataparaqui.\nUcatwa Noemí warmejj Judá marcaru cutjjañ amtäna, yojjch'anacapamp cuna; uqhamaw sarjjapjjäna cawqhantï jacapcäna uca chekata.\nUcampis thaqui sarcasinjja jupajj sänwa: —Sarjjapjjam, cuttjjapjjam utanacamaru taycanacam thiyaru. Diosajj jumanacat qhuyapayaspan, cunjämatï nayatsa uqhamarac wawanacajjatsa jumanacajj qhuyapasipquista uqhama.\nDiosajj munpan jumanacan casarasipjjañama, mä cusisiña familia churaracpan —sasa. Ucapachasti Noemí warmejj jupanacarojj jamp'att'änwa jaytawayjjañataqui, jupanacasti wal jachapjjaraquïna.\nSapjjaraquïnwa: —¡Janiwa! ¡Nanacajj jumamp chicaw marcamar sarañ munapjjta! —sasa.\nNoemí warmejj jupanacarojj sascaquïnwa: —Cuttjjapjjam, wawanacajja, ¿cunataquiraqui nayamp chica sarañ munapjjta? Janiw nayajj juc'ampi wawanïcjjäti jumanacampi casarasiñapataquejja.\nSarjjapjjam, utanacamar cutt'jjapjjam. Nayajj wastat casarasiñataquejja sinti taycäjjtwa. Nayajj jichha arumpacha casarasiña munasquirista, ucatsti juc'amp wawanacanïsquirista ucasa,\njumanacajj, ¿suyapjjasmati jilsuñapcama jumanacampi casarasiñataquisti? ¿Jumanacasti suyt'apjjasmati jan yakhampi casarasisasti? Janiw uqhamäcaspati, wawanaca. Diosasti nayarojj wali llaquisiñanacwa apayanitu, nayajj juc'amp llaquisirista jumanacar t'akhesir uñjasajja.\nJupanacasti wasitat juc'ampi jachapjjäna. Ucatsti, Orfajj taycch'iparojj ajanupat jamp'att'asaw cutt'awayjjäna. Ucampis Rut warmejj Noemí taycch'ipamp chicaw kheparjjäna.\nUcatwa Noemí warmejj säna: —Uñtam, yojjch'a masimajj marcaparu, uqhamaraqui diosanacaparuw cuttawayjje, jumasti jupamp chica sarjjaraquim —sasa.\nUcampis Rut warmejj juparojj saraquïnwa: —Jan mayistati jumat sarjjañajja, nayasti arcämaw cawqharutï sarcäta ucqharu, uqhamaraquiw jacä cawqhantejj jaccäta ucqhana. Juman marcamajj marcajjäniwa, Diosamasti, Diosajjaraquïniwa.\nNayasti, cawqhantï jumajj jiwcäta ucqhanwa jiwaraquï, uca chekanaracwa imt'atäñ munta. ¡Dios Tatitusti take ch'amapampi mutuyitpan, nayatejj jumat jithektirista ucapachajja. Jiwañaquiw jumampiru, nayampirojj jaljtayistani! —sasa.\nNoemí warmisti Rut warmin jupamp chica sarañ munatapatjja, janiw juc'ampi cunsa siscjjänti.\nUqhamaw jupanacajj panpacha sarapjjäna Belén marcar puriñcama. Cunapachatï Belén marcar mantapjjäna ucapachasti take marcpachaw jupanacar uñjasinjja chuymanacap ch'alljjtayasipjjäna. Warminacasti sapjjaraquïnwa: —¿Janit acasti Noemí warmïquï? —sasa.\nUcampis Noemí warmejj jupanacarojj saraquïnwa: —Jan Noemí sapjjestati, jan ucasti Mara sapjjeta. Take ch'amani Diosasti nayarojj jach'a llaquisiñanacwa apayanitu.\nNayasti aca chekatjja take phokt'ataw mistuwayta, jichhasti jan cunaniw cuttanta, Diosajj uqhama munatap laycu. ¿Cunatarac mojjsa sapjjetätasti? Nayarusti take ch'amani Diosaw juchañchitu, uqhamarac llaquinac apayanitu.\nUqhamaw Noemí warmejj Rut warmimpi Moab marcata cuttanjjäna. Belén marcar purinjjapjjäna ucqhasti cebada apthapiña horasaw kalltasiraquïna —sasa.\nRut 1 / Ru 1\nRut 2 / Ru 2\nRut 3 / Ru 3\nRut 4 / Ru 4


Bible in one year - Aymara Bible 1997 - April 22\n1. Jerobaal satan Abimelec yokapasti, Siquem sat marcaruw saräna taycapan familianacapampi parliri aqham sasa:\n2. —Take familianacajjan sutiparuw nayajj achict'apjjsma jumanacajja Siquem marcanquir take jakenacaru amuyt'ayapjjañanacamataqui. Cawquïris walïspa mä jakempi apnakatäñati, jan ucajja Jerobaal awquejjana pakallk tunca wawanacapan apnakatäñacha walïspajja —sasa.\n3. Ucampis Abimelec satajj jupanacan familiapätap laycusti jupanacajj Abimelec toketwa sayt'apjjäna, ucatsti sarapjjänwa Siquem marcanquir take jakenacaru amuyt'ayiri jupanacan yanapt'apjjañapataqui. Ucampis jupanacajj sapjjänwa: “¡Yanapt'apjjañäni jiwasan jilasächejjaya!” sasa.\n4. Ucampis Abimelec chacharojja pakallk tunca moneda kollke churapjjäna Baal-berit sat diosan templopat apsusina. Ucat uca kollkempisti Abimelec chachajja wali khoru jakenacwa minc'äna jupampi chica sarañapataqui, ucampis uca jakenacajj iyawsasaw jupampi chica sarapjjäna.\n5. Cawqhantejj Jerobaal sat awquipajj jaccäna uca Ofra sat marcaru, purisasti uca khoru jakenacampejja mä sapa kala patjjaruquiw pakallk tunca jilanacapa jiwarayäna. Ucampis Jotam sat Jerobaal awquipan sullquïri wawapaquiw imantasis khespïna.\n6. Uca khepatsti take Siquem marcanquiri, uqhamarac Bet-milo satanquirinacasa takenejj mayaquiw encina sat chekan tantachasipjjäna. Ucatsti Siquem marcana wali ajjsarata mä kalajja utjcäna ucqhanjja Abimelec chacharojj reyitwa utt'ayapjjäna.\n7. Ucatsti Jotam chachajj yatisinjja Gerizim sat lomaru maqhatasinjja uca kollutwa wali jach'ata art'anïna takeni ist'apjjañapataqui: “¡Siquem marcanquir jakenaca wali ist'apjjeta! ¡Diosasti jumanacarojj uqhamaraqui ist'aracpan!\n8. “Mä urunjja kokanacajj mä reyinïñwa munapjjäna, ucatsti olivo sat kokaruw mayipjjäna reyïñapataqui.\n9. Ucampis olivo kokasti janiw muncänti, jupajj sänwa: ‘Nayasti kokanacana reyipäñajjataquejja waquisiwa aceite churañajja jaytaña, uca aceitesti wali asquiwa jach'aru aptañataqui jakenacaru, uqhamarac Diosaru.’\n10. “Ucatsti kokanacajja higo sat kokaruraquiw sapjjaraquïna: ‘Uqhamajj jumay nanacan reyejjäma’ sasa.\n11. Ucampis higo kokajja janiw muncänti, ucat saraquïnwa: ‘Nayan kokanacan reyipäñataquejja waquisispawa jaytañajjajja uca suma mojjsa higo achunaca churañajjajja’ sasa.\n12. “Ucjjarusti kokanacajj jan munipanjja uva aliruw mayipjjaraquïna reyipäñapataqui.\n13. Ucampis uva alejja saraquïnwa: ‘Nayajj janiw kokanacan reyipäquiristti, reyïñataquisti waquisispawa nayan vino churañajj jaytañajja, ucampiw jakenacasa, Diosasa cusisi’ sasa.\n14. “Ucampis kokanacajja jan munipanjja zarza sat ch'aphi kokaruraquiw mayipjjaraquïna: ‘Jumay uqhamajj nanacan reyïmjja’ sasa.\n15. Ucatsti zarza sat ch'aphi kokajj saraquïnwa: ‘Jumanacatejj nayan reyimäñajja munapjjsta ucajja take jumanacaw nayan ch'iwejja mankheru mantapjjañamajja. Ucampis jan nayan reyimäñajja munapjjsta ucajja nayatjja ninaw mistuni ucasti Líbano sat kollunquir cedro kokanacaruw naqhantani’ sasa.\n16. “Jichhasti nayajj jumanacarojj jisct'apjjsmawa: ¿Jumanacajja cheka suma amuyumpiti Abimelec satarojj reyita utt'ayapjjtajja? Uqhamaraqui, ¿suma uñjañampiti Jerobaal, uqhamarac familiaparus uñjapjjta, cunjämtejj jupajj jumanacaru qhuyapt'ayañampi uñjapctam uqhama?\n17. Nayan awquejjasti jumanac laycu nuwasisajj niyaw jacañapsa apt'asi, cunapachatejj madianitanacan t'akhesiyatäñata khespiyañataqui nuwasqui ucqhajja.\n18. Ucampis jumanacajja awquejjan familiapa contraw sayt'asinjja pakallk tunca yokanacapwa jiwarayapjjtajja mä kala patjjaruqui. Ucatsti Abimelec sata awquejjan uñt'atapan yokaparuquiw reyita utt'ayasipjjtajja jumanacan familiamätap laycu.\n19. Ucampis nayajj sapjjsmawa: Jumanacatejj Jerobaal, uqhamarac familiaparus cheka asquimpi uñjapjjsta ucajja, waliquïpjjamay Abimelec chachampejja, uqhamarac jupasa jumanacampejj waliquiraquïpanaya.\n20. Jan uqhamäcän ucajja, ¡Abimelec sat chachata ninajj mistusina naqhantpana take Siquem, Bet-milo sat marcanquirinacaru, jan ucajj Siquem, Bet-milo uca marcanacat ninajj mistusina Abimelec sataru naqhantaracpana!” sasa.\n21. Uqham arnakawayasinsti Jotam satajj jaltjjänwa, ucatsti Beer sat chekanwa jacjjäna, jupasti Abimelec jilaparu ajjsaratap laycu.\n22. Abimelec chachajj quimsa maranacaw israelitanacarojj munañaparu apnakäna.\n23. Ucampis Diosajja, Abimelec chachampiru, uqhamarac Siquem marcanquirinacampirojj mä ñankha ajaywa uchäna, uqhamata take Siquem marcanquirinacajj Abimelec contra sayt'apjjañapataqui.\n24. Uqhamata Abimelec chachajja Jerobaal awquipan pakallk tunca yokanacapa jiwarayatapat pago catokañapataqui, uqhamarac Siquem marcanquirinacasa pago catokapjjañapataqui yanapapjjatap laycu.\n25. Siquem marcanquirinacasti kollu patanacaruw jakenac uchapjjäna, ucatsti uca jakenacajja uca jac'a thaqui pasirinacarojja lunthatapjjänwa. Ucsti Abimelec chacharuw yatiyapjjäna.\n26. Ucat mä urusti Gaal sat, Ebed chachan yokapajj Siquem chekanjama jilanacapampi pasawayasinjja uca marcanquir jakenacampejj suma asquitwa uñt'ayasïna.\n27. Ucampis jupanacajj yapunacaru sarasinjja uva achunaca aptanisajja vino lurapjjäna; fiesta lurasinjja mank'apjjäna, umapjjäna diosanacapan templopana, uqhamarac Abimelec chacharus maldicipjjaraquïna.\n28. Gaal sat chachasti sänwa: “¿Abimelec chachajj qhitïtapsa amuyasi? Jupasti Jerobaal chachan yokapaquiwa, Zebul sat mä uywatani. Ucampis jiwas Siquem chekanquirinacajj, ¿qhitïtansa jupanacan esclavopäñasataquejja? Waquisiwa jiwasan Hamor chachana esclavopata sarnakañasajja. Jupaw Siquem marca sayt'ayawayi. Janiw cunapachas Abimelec chachan esclavopäcsnati.\n29. Nayatejj jumanacan jilïrimäristjja anchhichpachaw Abimelec chacharojj alisnucuristjja, ucatsti saraquiristwa: ‘Saram Abimelec ucatsti mä ejército tantacht'asinjja jutam nayampi nuwasiri’ ” sasa.\n30. Ucampis Zebul sat marca apnakeristi uqhama Gaal chachan parlatanacapa ist'asinsti wali coleräna.\n31. Ucatsti Abimelec chacharu yatiyiriwa qhithäna, jupasti Aruma sat chekancascänwa aqham sasa: “Gaal sata Ebed sat chachan yokapasti, jilanacapampejj Siquem marcaruw jutatayna. Ucatsti aca marcanjja jakenacaruw jan walinaca amtayasqui juma contra sayt'apjjañapataqui.\n32. Uca laycusti jumajj aruma soldadonacamampi mistuwayasinjja pamparu imantasipjjam.\n33. Arumarji inti jalsusti marcaru nuwantanipjjam, ucampis cunapachatejj Gaal sat chachajj jakenacapampi mistuncani jumampi nuwasiñataqui ucqhajja, jumajj tucjam cunjämtejj jumajj lurañ muncta uqhamarjama” sasa.\n34. Uqhamaw Abimelec chachajja, take jakenacampi aruma mistusajja pusi tamaru jaljtasinjja Siquem marcaru muyuntapjjäna.\n35. Ucampis Gaal sat chachajj marca puncuru mistsupanjja, Abimelec chachasti jakenacapampejj imantasipcän uca chekatjja mäquiw mistsunipjjäna.\n36. Ucat Gaal sat chachajj uñjasinjja Zebul satarojj sänwa: —¡Uñtam, kollu patanacatjja jakenacaw saraktasinqui! —sasa. Ucampis Zebul chachajj saraquïnwa: —Janiw cunäquisa, kollu ch'iwinacaquiw jumataqui jacjamajj uñtasi —sasa.\n37. Ucampis Gaal chachajj sascaquïnwa: —¡Kollu orak chica taypnämsti walja jakenacaw sarakasinqui! Uqhamarac chicata tama jakenacajja yatirinacajj jacapqui uca patjja thacnämaraquiw jutapjjaraqui —sasa.\n38. Ucat Zebul chachasti saraquïnwa: —Jichhajj jach'at parlamaya: ‘Abimelec chachajja qhitisa jiwasajj jupan esclavopäñasataquejja’ saractasä. Ucajjaya ejercitojja jumataquejj janjamaquiw cunacänsa ucajja. Jichhasti mistsumaya jupanacampi nuwasiri —sasa.\n39. Gaal chachajja mistuwayänwa Siquem marcanquir jakenac nayrakata, Abimelec chachampi nuwasiñataqui.\n40. Abimelec chachasti arctänwa Gaal sat chachan jaltjjatapatjja. Ucampis marcaru mantaña puncunjja walja jiwatanacaw utjäna.\n41. Abimelec chachasti Aruma chekaruw kheparjjäna, Zebul sat chachasti Siquem marcatjja Gaal sat chachampiru, jilanacapampirojj alisnucünwa.\n42. Khepa arumarjisti Siquem marcanquir jakenacajj pamparuw mistsupjjäna, uca yatisinsti Abimelec chachajja,\n43. ejercitopanquir jakenacjja quimsa tamaruw jaljtayäna; uca pamparuw imantasipjjäna. Ucatjja cunapachatejj Siquem marcanquirinacajj mistsunipcäna ucqhajja jupanacajj imantasipcän uca chekat mistsunisaw nuwantapjjäna.\n44. Abimelec chachajja tama jakenacapampi marca puncur purisajja jarc'antapjjänwa, ucat paya tama jakenacasti pampancapqui ucanacar nuwantasaraquiw jiwarayapjjaraquïna.\n45. Ucampis uca urojja Abimelec chachajja Siquem marca catuntañcamaw nuwasïna. Catuntasinsti marcjja liju tucjäna, uqhamarac ucan jaquir jakenacsa take jiwarayaraquïna. Uca tucjat marcarojj jayumpiraquiw phawantaraquïna.\n46. Migdal-siquem satanquirinacajja Abimelec chachan uqham luratap yatisinjja. El-berit sat templona yänacap imaña p'iyanacaruw imantasir sarapjjäna.\n47. Abimelec chachasti take jakenacajj ucan tantachasitäscatap yatisinjja,\n48. Salmón sat kolluruw take jakenacampi mistsüna, ucansti mä hacha catusinjja mä kokan ramapa qhuchhokäna ucatjja uca kokjja callachiparuraquiw ayjjaruraquïna. Ucatsti take jakenacaparojj saraquïnwa: ‘Jumanacajj mäqui lurapjjaraquim cunjämtejj nayajj lurcta uqhama’ sasa.\n49. Take jakenacajj janc'aquiw koka ramanac qhuchhokawayasin ayjjaruwayasajja Abimelec chachampi sarapjjäna templon yänacapa imaña p'iyaru puriñcama. Purisasti ucan uca lawa ramanac montont'asinjja ninampiw phichcatapjje, uqhamatwa Migdal-siquem sat chekancqui take chachanacaru, warminacaru mä warankjama jiwarayapjjäna.\n50. Ucjjarusti Abimelec chachajja Tebes sat marcaruraquiw sararaquïna, purisasti waquicht'asïnwa uca marcar nuwantasa catuntasiñataqui.\n51. Uca marca taypinjja mä torrew utjäna; uca marcan take jaquir jakenacasti ucaruw imantasipjjäna chacha, warmi uqhama. Ucat puncunaca jist'antawayasinjja uta pataruw mistsupjjäna.\n52. Ucampis Abimelec chachajja uca torre puncuru purisinjja ninampiw phichcatäna.\n53. Uqham lurquipansti mä warmiwa molinota mä kala jalaktayanïna ucat uca kalajj Abimelec chachan khepäjj p'ekepat jaljjattasinwa p'eke ch'iyjäna.\n54. Abimelec chachasti janc'aquiw yanapiripa jawsäna, ucatsti sänwa: “Espadamampi jiwayjjeta, janiw nayajj muncti: ‘Mä warmiquiw jiwayi’ sañanacapjja” sasa. Ucatsti yanapiripajj iyawsasaw espadapampi jiwayjjäna. Uqhamaw Abimelec chachajj jiwjjäna.\n55. Ucampis israelitanacajj Abimelec jiwata uñjasinjja utanacaparuw cutt'awayjjapjjäna.\n56. Diosasti uqhamaw Abimelec chacharojj mutuyäna jupajj awquipa contra jan walinac lurasina pakallk tunca jilanacaparu jiwarayatapata.\n57. Uqhamarac Diosajj mutuyaraquïnwa Siquem marcanquir jakenacarojj jan wali luratanacapatjja. Uqhamaw Jotam sata Jerobaal chachan yokapan maldicitapajj phokhasïna.\n1. Abimelec khepatsti, Isacar sat tributjja mä chachaw utjäna Tola sat sutini, jupasti Fúa chachan yokapänwa, uqhamarac Dodo chachan allchhiparaqui, jupawa sayt'äna Israel marcar khespiyañataqui. Aca Tola chachasti Samir sat chekanwa jacäna, Efraín utjqui uca lomanacana.\n2. Jupasti pä tunca quimsan maraw Israel marcarojj apnakawayasa jiwjjäna. Ucatsti Samir sat chekaruraquiw imt'jjapjjaraquïna.\n3. Uca khepatsti Galaadanquir Jair chachaw, sayt'araquïna; jupajj pä tunca payan maranacaraquiw Israel marcarojj apnakawayaraquïna.\n4. Jair sat chachasti quimsa tunca yokanacanïnwa. Sapa maynis asnjjataw sarnakapjjerïna, uqhamaraqui Galaad chekanjja mä marcaniraquïnwa. Uca quimsa tunca marcanacasti jichhürcamajj uñt'atawa “Jair chachan marcanacapawa” sasa.\n5. Jair chacha jiwjjepansti Camón sat chekaruraquiw imt'jjapjjaraquïna.\n6. Israelitanacasti wastatampiw Dios nayrakatana jan walinac lurjjapjjaraquiquïna cunayman Baal Astarté sat c'ari diosanacar yupaychasina. Uqhamarac Siria, Sidón, Moab, Amón uca marcanquirinacan diosanacaparu, filisteonacan diosanacapar yupaychasinjja Diosaru take chuyma yupaychañjja apanucjjapjjänwa.\n7. Ucatpï Diosajj colerasisinjja filisteonacampi, amonitanacampi t'akhesiyatäñarojj catuyänjja.\n8. Uca urutsti filisteonacampi, amonitanacampejj tunca quimsakallkon maranacaw Galaad sat chekan jaquir israelitanacarojj wali t'akhesiyapjjäna. Aca Galaad sat orakenacasti Jordán jawirat mayscatancänwa amorreonacan orakepana.\n9. Ucampis amonitanacajj Jordán jawirjja maqhatanipjjaraquiquïnwa Judá, Benjamín, Efraín sat tribunquirinacampi nuwasiñataqui. Uqhamaw israelitanacajj wali llaquita, jan walt'añana jicjjatasipjjäna.\n10. Ucatsti israelitanacajj Diosaruw yanapa mayipjjän aqham sasa: “Dios Tatitu, juma contraw nanacajj jucha lurapjjta, uqhamarac apanucupjjaracsmawa c'ari diosanacaru yupaychatanacajj laycu” sasa.\n11. Ucat Diosajj saraquïnwa: “Jumanacasti t'akhesiyatäpjjayätawa egipcionacana, amorreonacana, amonitanacana, filisteonacana,\n12. sidonionacana, amalecitanacana, madianitanacana uqhama. Ucampis cunapachatejj nayaru arnakasinipquista ucqhajja nayajj jumanacarojj khespiyapjjsmawa.\n13. Uqhama khespiyatäcasinsa jumanacajj nayatjja armasisipcaquistawa yakha c'ari diosanacaru yupaychaña laycu. Uca laycusti nayajj janiw mayampis khespiyapquirismati.\n14. Jichhasti, ¡sarapjjam, ucat mayipjjaraquim yanapa cawquïr diosanacarutejj ajllisipcta ucanacaru! ¡Jupanacasti jumanacarojj khespiypan cunapachatejj wali llaquita, jan walt'añana jicjjatasipcta ucqhajja!” sasa.\n15. Uqham ist'asinsti israelitanacajj, Diosarojj sapjjaraquïnwa: “Nanacajj juchwa lurapjjta. Jichhasti nanacampejj cunjämarutejj muncta uqhamaruy luram, ucampis nanacajj achict'asipjjsmawa, jichhajj khespiyapjjaquitaya” sasa.\n16. Israelitanacajja uca c'ari diosanacjja apanucjjapjjänwa, Diosaru cutt'asa yupaychañataqui. Ucatsti Diosajja janiw muncänti israelitanacan t'akhesiscañapjja.\n17. Amonitanacajj tantacht'asisinjja Galaad sat chekaruw campamento uchantasipjjäna, ucampis israelitanacajja uca quipcaraquiquiw tantacht'asisajj Mizpa sat chekaruraquiw campamento uchasipjjaraquïna.\n18. Galaad sat chekana jaquir israelitanacajja jilïrinacapampejj amtapjjänwa: “Qhititejj amonitanac contra nuwasiñataqui sartcani ucawa aca Galaad sat orakenacana take jaquirinacarojj apnakani” sasa.\n1. Qhititejj diosanacan Diosapäqui uca Tatituw arsu: inti jalsuta, inti jalantat jaquirinacarojj jawsthapi.\n2. Sión marcatpacha, c'ajquir marcatpacha, Diosajj khantasqui.\n3. Diosasajj jutasquiwa, janiw amuc jutquiti: naqhantir ninaw nayrakatapanjam jutasqui, jach'a tutucamp muyuntataw jutascaraqui.\n4. Diosajj alajjat alajjpacharus acapacharus jawsi, marcapar taripäwi uñjayañataqui.\n5. “Nayar iyawsirinacar tantacharapipjjeta, arusjäwejjar wilañchamp chimpuntirinacaru” sasa.\n6. Alajjpachasti Diosan asqui cancañap yatiyi, pachpa Diosaw taripirit sayt'i.\n25. Cheka testigojj mayninacarojja khespiyiwa jacañanacapjja, ucampis c'ari testigojja jiwañaruwa puriyi.\n26. Tatituru jach'añchiri jakensti take chuyma jupar suyt'añaw utji, uqhamarac wawanacapas Tatitun imatäniwa.\n27. Tatitur jach'añchas sarnakañanjja jacañawa utji; jupaw khespiyi jiwañan amparapatsa.\n1. Jesusajj discipulonacaparojj saraquïnwa: “Mä kamir jakew mä yänac uñjirini utjäna, ucat sarasinwa juparojj yatiyapjje: ‘Aca yänaca uñjirimajj take cunanacama tucuntasqui’ sasa.\n2. Ucat uca kamir jakejj jupar jawsasin säna: ‘¿Cunjämas jumat parlapquitu ucajja? Apnakatamat jacthapita catuyjjeta, janiw juc'amp yänacajj apnakericjjätati’ sasa.\n3. Ucatwa yänaca apnakerejj amuyt'asïna: ‘¿Jichhajj camacht'araquï? Patronajjajj lurañajj-jja apakasjjaraquitanisä, janiw ch'amajj utjquituti yap lurañataquejja, limosna mayiñsa p'enkasiractwa.\n4. Nayajj yattwa cuntï lurcäjja jan lurañanïcä ucqhajja, nayar qhitis utapar catokañapataqui.’\n5. Ucatwa maynit mayni jawsi qhitinacatejj patronaparu manüpcäna ucanacaru. Nayrakat jutirirusti jisct'änwa: ‘¿Kawkhas patronajjarojj manupäta?’ sasa.\n6. Jupasti sänwa: ‘Patac barril aceitet churañätwa’ sasa. Yänac apnakeristi ucjjarojj sänwa: ‘Acajjay manumajja, janc'aqui kont'asim ucatsti yakha kellkt'am pheska tuncataqui, jan juc'ampjja.’\n7. Ucjjarojj mayniruw jisct'araquïna: ‘Jumasti ¿kawkhas manütajja?’ sasa. Jupasti saraquïnwa: ‘Patac tupu trigot churañätwa.’ Ucatwa jupar saraquïna: ‘Acajj manumajja; yakha kellkt'am quimsakallk tuncataquiqui’ sasa.\n8. Uca kamir jakesti uca jan wali yänac apnakerirojj jach'aruw aptäna jupan sallka cancañampi cun lurañataquis ch'iqhïtapata. Acapachanquirinacajj juc'amp ch'iqhïpjjewa lurañanacapanjja purapat uñjasiñanjja, khananquirinacat sipansa.\n9. “Nayajj sapjjsmawa, aca jucharar oraken yänacapjj apnakapjjam amigonïñataqui, cunapachatï aca yänacajj tucusjjani ucqhajja wiñay jacañ utanacaru mayni jumanacar catokerejj utjañapataqui.\n10. “Qhititejj juc'a apnakañanacan chekapäqui ucajj, walja apnakañanjja chekaparaquïniwa; juc'ana jan chekapäcchi ucajja waljanjja janiraquiw chekapäcaspati.\n11. Uqhamasti jumanacatejj aca jucharar oraken yänacapan jan chekapäpcsta ucajja, ¿qhitirac chekpacha yänacsti churapjjätamsti?\n12. Jumanacatejj yakhanquirinacjja jan cheka chuymampi apnakapjjsta ucajja ¿qhitirac churapjjätam jumanacanquirinacsti?\n13. “Janiw qhiti sirviris pä patronarojj sirvcaspati; maynirojj uñisiniwa, maynirusti munaraquiniwa; jan ucajj maynirojj sum arcchini, maynirusti janirac yäkcchiniti. Janiw sirvipcasmati Diosampiru kollkempirojja.”\n14. Kollker wali chuyma churat fariseonacasti take acanacjja ist'asipcaraquïnwa, ucat jupanacajj Jesusatjja larusipjjäna.\n15. Jesusasti jupanacarojj saraquïnwa: “Jumanacasti jakenac nayrakatanjja asquit uñt'ayasipjjtajja, ucampis Diosajj chuymanacamjja sumwa uñt'apjjtamjja. Cunatejj jakenacataqui asquïqui ucajj Diosataquejj janiw walïquiti.\n16. “Juanan urunacapcamaw Moisesan leyipajj utjascäna, uqhamarac profetanacan yatichäwinacapasa. Ucqhatwa Diosan reinopat suma yatiyäwinacajj yatiyasjje ucatsti takeniw ch'amacht'asipjje mantañataquejja.\n17. “Ucampis juc'ampi jasaquiw alajjpachampi aca orakempi tucusiñapajja, leyin mä acch'as jan phokhasiñat sipansa.\n18. “Mä chachatejj warmipamp jaljtasin yakhamp casaraschi ucajja, wachoka juchwa luri. Ucatsti qhititejj jaljtat warmimpi casaraschi ucajja, wachoka juch luraraquiqui.\n19. “Mä kamir jakew utjäna, ucasti wali suma lliphipquir isimpiw isthapisirïna, sapüruraquiw jach'a mank'añanaca waquichirïna, jach'a cancañampi.\n20. Utjaraquïnwa limosna mayjasir mä pobre jakejja Lázaro sata, ucasti llejjti usun tucjatänwa. Jupasti sapüruw kamirin utap puncupan kont'asirïna.\n21. Aca pobresti kamirin mesapat jalaktirinacampiw sist'asiñ munäna; anunacaw jutasin llejjtinacapjja jallk'apjjerïna.\n22. Mä uruw uca pobre jakejj jiwjjäna, ucatsti angelanacaw juparojj paraisor apjjapjjäna, Abrahamampïñapataqui. Kamir jakejj jiwjjaraquïnwa, juparusti imantjjapjjaraquïnwa.\n23. “Kamiristi cawqharutejj jiwatanacajj sarapqui ucqhan uñatatasïna, ucatsti jayatpachwa Abrahamar uñjäna, uqhamarac Lazarorusa jupamp chicäsquiri.\n24. Ucatwa jach'at art'äna: ‘Abraham awqui, nayat qhuyapt'ayasita, Lazaroruy qhitanita luc'anapamp umar juricht'asin lajjrajj chhujt'ayañapataqui, aca ninansti nayajj walwa t'akhesiscta’ sasa.\n25. Abrahamasti juparojj sänwa: ‘Wawa, amtasim cunjäms jacañamanjj wali sum jacäyätajj uca. Lazaron jacäwipasti jan walipunïnwa. Jichhasti acanjja jupajj cusisiñ catoke, jumasti t'akhestawa.\n26. Uqhamarusa mä jach'a mic'aya mankhew utji nanacampi, jumanacampi jaljasa. Uqhamasti qhitinacatï acat ucscataru maqhatañ munapjje ucanacajj janiw maqhatancaspati, ni ucscatatsa acscatarus maqhatanipcaspati’ sasa.\n27. “Ucapachasti kamir jakejj sänwa: ‘Uqhamajj achict'assmaw Abraham awquejja Lazaroruy awquejjan utaparu qhitarapita.\n28. Ucansti pheska jilajjaw utjasqui, ucanacar parlaniñapataqui, uqhamat jan aca t'akhesiñaru jupanacajj jutapjjañapataqui’ sasa.\n29. Ucampis Abrahamajj juparojj sänwa: ‘Jupanacanjja utjiwa Moisesan, uqhamaraqui profetanacan kellkatanacapajja; ucanacar ist'apjjpan’ sasa.\n30. Kamirejj ucjjarojj sänwa: ‘Jïsa, Abraham awqui, ucampis maynitejj jiwatanac taypit jupanacar sarani ucqhajja, arrepientisipjjaniwa.’\n31. Abrahamasti saraquïnwa: ‘Janitejj Moisesampiru profetanacampirojj ist'añ munapcchejja, janiraquiw iyawsapcaniti, jiwatanacat maynejj jacatatcchini ucasa’ ” sasa.


1 Crónicas 17 - Holy Bible [Aymara Bible 1997] - (1Cró 17)\nCunapachatï Davidajj palaciopancjjäna ucqhajja, Natán profetarojj sänwa: —Uñjam, nayajj cedro maderata lurat palacionctwa, ucampis Tatitun sumancäwi arcapajja mä carpa mankhencaquiwa —sasa.\nUcjjarusti Natán profetajj sänwa: —Uqhamajj luramay mäqui cuntï amttajja uca, Diosaw jumarojj yanapätam —sasa.\nUcampis uca arumpachawa Diosajj Natán profetaru säna:\n“Saram David sirvirejjampi parlanim, ucatsti yatiyanim, naya Tatitu Diosawa aqham sista: ‘Janiw jumajj nayataqui mä templo luraycasmati, nayan ucan jacañajjataqui.\nCunürutejj nayajj Israel marcaru Egiptot apsuncta ucqhat jichhacamajja, nayajj janipuniw templonacan jaquirïcti, jan ucasti apnakaña carpanacanacwa jaquirïta mayata mayana, uqhamarac mä chekat, mä chekana.\nTake urunacana jupanacampi sarnakcta ucanacanjja janipuniw qhitirus maycti, qhitinacarutejj marcajjaru apnakañapataqui uchcta ucanacarojja, nayataqui mä templo cedro maderata lurañapataqui.’\nUcatsti jumajj David sirvirejjaru aqham sanim, naya take ch'aman Tatitojja sistwa: ‘Nayaw tamata apssma, uqhamaraqui taman khepapa sarañatsa apakaracsma, jumajj marcajjana jilïrïñamataqui.\nCawcqhanjamtï jumajj sarcayäta ucanjja nayaraquiw jumampïscäyäta, juma contra jutir take uñisirinacamarusti tucjaractwa, ucatsti jaken wali aytatäñsa churaracsmawa, cunjämatejj aca oraken wali aytata jakenacajj utjquejja uqhama.\nUcjjarusti, Israel marcajjataquejja mä chekwa waquicharapta, ucatsti ucanaracwa wact'ayarapiracta jupanacataqui ucan jacapjjañapataqui, cawquintï jan qhitis camscani, ni ñankha lurir jakenacasa t'akhesiycaniti cunjämtejj kalltan lurapcän uqhama,\ncunapachatï jilïrinacsa uchcta Israel marcajjaru apnakapjjañapataqui ucqhajja. Nayaw take uñisirinacamarojj jisc'ar tucuyäjja, ucatsti jumarojj yatiyaracsmawa, churaraquïmawa jumat saraker wawanacamsa,\ncunapachatï jumajj jiwjjäta ucqhajja, nayajj mayni jumat saraker wawanacamaruw sayt'ayäjja, ucatsti reinopjja sumwa utt'ayäjja.\nJupawa nayataquejj mä templo lurayarapitani, ucatsti nayajj reinopjja wiñayataquiw sayt'ayaraquëjja.\nNayasti jupataquejj awquipäyäwa, jupasti nayataquejj wawajjäniwa. Janiw nayajj jupat munasiñajj-jja apakcäti, cunjämtï jumat nayra reyimpi lurcta uqhamjja,\njan ucasti wiñayataquiw sayt'ayäjja utajjansa, uqhamarac reinojjansa. Ucatsti jupan tronopajja wiñayataquiw utt'ayatäni.’ ”\nNatán profetasti take acanacwa Davidar yatiyäna, takpacha cunjämatï uñjcäna, ist'cäna uqhamwa yatiyäna.\nUcatsti David reyejj Tatitun nayrakataparuw mantäna parlañataqui, ucatjja sänwa: “Dios Tatitu, ¿qhitiraquït nayasti, cuna asquiraqui familiajjasti acacama nayar puriyaniñamataquisti?\n¡Uqhamaraquiw take acanacajja mä juc'aquïcaspasa uqhamaruquiw uñjtajja, Dios Tatitu, sirviriman wawanacapan jutir urunacana reyïñanacapatsa parlañamataquejja, ucatsti jumajj nayarojj uñjaraquistawa yäkata jakëquiristsa uqhama, Dios Tatitu!\n¿Cunampsa nayajj siristjja naya sirvirimaru jach'ar aptatamatjja, jumatejj aca sirvirimaru uñt'sta ucajja?\nTatitu, take aca muspharcañanacjja jumaw lurtajja aca sirvirimaru ist'atam laycu, cunjämtï jumajj muncta uqhamaru, ucatsti uñt'añajjataqui.\nTatitu, janiw qhitis jumjamajja utjquiti, ni yakha diosasa utjcaraquiti jumat juc'ampejja, cunjämatï nanacajj take ucanacata ist'apjjta uqhamarjamajja.\nUcampis Israel marcamatjja, ¡janiw yakhajj utjquiti, aca orakenjja aca marcaquiw utjejja! Jumaraquiw, Dios, khespiytajja juman marcamäñapataqui, ucatsti jach'aruraquiw uñt'ayastajja, muspharcaña jach'a luräwinaca lurasina. Marcama nayrakatanjja jumawa apanuctajja yakha marcanacaru, Egiptot cutsuyascta uca marcamarojja,\nIsrael marcarojja jumaw catustajja wiñayataqui juman marcamäñapataqui uca laycu, ucatsti juma Tatituwa Diosapäyätajja.\n“Uqhamasti, Tatitu, wiñayataqui sayt'ayam cuntï arscta sirvirimaru, uqhamarac jupan wawanacapataquisa, ucatsti jumajj phokham arsutamarjama.\nJuman arsutamajja takeraqui phokhasiracpan, uqhamarac sutimasa wiñayataqui jach'achatäpan, sataraquïpan ‘take ch'aman Tatituwa Israelan Diosapajja’ sasa, jupapuni chekpachana Israelan Diosapäpan. David sirviriman wawanacapan reyïñanacapasti utjapunpan juman yanapamampejja.\nJuma, Diosajjawa, nayarojj yatiyistajja nayan saraker wawanacajjan reyïñanacapa utt'ayañjja; ucatwa nayajja juman sirvirimäcsta ucasa, maywa achict'asïma.\nJuma, Tatitojja, Diosätawa, ucatsti jumajj sirvirimaru wali munasiñampiwa arsuractajja.\nJichhasti jumajj uñtanistawa naya sirvirimana wawanacaparu bendiciña, wiñayataqui utjañapataqui juman yanapamampi. Juma, Tatituwa, bendistajja, ucatsti wiñayataqui bendecitäpan” sasa.


Caballot saririnakajj ¿khitinakäpjjesa?\nYatiyañataki | 2017 Núm. 3\n¿Kuna arutsa liytʼäta? Afrikáans Albanés Alemán Amárico Armenio Aymara Azerí Azerí (alfabeto cirílico) Bashkir Batako karo Batako toba Baulé Becol Bengalí Biak Birmano Bislama Búlgaro Catalán Cebuano Checo Chichewa Chino Tradicional Chino cantonés (tradicional) Chino mandarín (simplificado) Chitonga Chokue Chuvash Cibemba Cingalés Citonga Congo Coreano Criollo de las Seychelles Criollo haitiano Criollo mauriciano Croata Dangme Danés Efik Embunda Endebele Endonga Enzema Eslovaco Esloveno Español Estonio Ewé Finlandés Fiyiano Fon Francés Ga Georgiano Griego Guaraní Gun Hausa Hebreo Hiligaynon Hindi Hiri motu Holandés Húngaro Ibanag Ibo Ilocano Indonesio Inglés Islandés Isoko Italiano Japonés Javanés Kabiye Kaonde Kazajo Kikamba Kikongo Kikuyu Kiluba Kimbundu Kiniaruanda Kirguís Kiribatiano Kirundi Kisonge Kurdo Kurdo kurmanyí del Cáucaso Kwangalí Kwanyama Lifu Lingala Lituano Luganda Lunda Luo Luvale Macedonio Malayo Malayálam Malgache Maltés Mam Mambue-Lungu Maya Mizo Ndebele (Zimbabue) Nepalés Nias Niueano Noruego Nyaneka Náhuatl (norte de puebla) Oromo Osético Otetela Pangasinán Papiamento (Aruba) Papiamento (Curazao) Persa Pidgin de las islas Salomón Polaco Portugués de Brasil Quechua (Ancash) Quechua (Ayacucho) Quechua (Cuzco) Quechua boliviano Quichua de Imbabura Rarotongués Rumano Ruso Samoano Sango Sepedi Serbio (Alfabeto cirílico) Serbio (alfabeto latino) Sesoto de Lesoto Sesoto de Sudáfrica Shona Silozi Sranangtongo Suajili Suati Sueco Swajili (Congo) Tagalo Tahitiano Tai Tamil Tetun Dili Tigriña Tivo Tojolabal Tok pisin Tongano Tshiluba Tsonga Tsotsil Tsuana Tumbuka Turco Twi Tártaro Ucraniano Uhobo Umbundú Urdu Vendal Vietnamita Wallisiano Waray-Waray Wayuunaiki Xhosa Yao Yoruba Zandé Zulú Árabe Ñanya Ñemba\nNAYRÏR JANAN PʼEQEÑCHÄWIPA | BIBLIAJJ CABALLOT SARIRINAKATWA PARLI ¿KHITINAKÄPJJESA?\nBibliajj caballot saririnakat parlki uka visionajj jan amuykaña ukat ajjsarañjamäspawa, ukampis janiw ukham amuyañasäkiti. Uka jinetenakajj kunamp sasisa ukjja, Biblia toqe ukat kunatï aka qhepa maranakan pasawayki uk uñjasaw amuysna. Uka caballonakan tʼijupjjatapajj kunayman jan walinakwa utjayawayi, ukhamäkchisa jumatakisa familiamatakis suma yatiyäwinakaw utji. Uk sumpach amuyañatakejja, caballot saririnakajj khitinakäpjjesa ukwa nayraqat yatjjatañasa.\nJANQʼO CABALLOT SARIRI\n“Mä janqʼo caballo uñjarakta, uka caballjjar qonjjatatäkäna ukasti mä flechanïnwa, Diosaw juparojj mä corona churäna, ukatsti jupajj enemigonakapar atipjasaw mistüna, atipjäwip phoqachañatakiw misturakïna” (Apocalipsis 6:2).\n¿Uka caballot sarirejj khitisa? Apocalipsis libro pachpaw uk qhanañchistu. 19 capitulonjja, uka caballot sarirejj “Diosan Arupa” satawa (Apocalipsis 19:11-13). Niyakejjay Jesusajj Diosan sutipjjar parlirïchejja, juparuw uka sutimp uñtʼasi (Juan 1:1, 14). Jesusajj “reyinakansa Reyipa, munañaninakansa Tatitupa” sasin uñtʼatarakiwa, “Suma Phoqeri, Cheqapa” satarakiwa (Apocalipsis 19:11, 16). Ukhamajj reyjam apnaqañatakisa jan walinak tukjañatakisa wali chʼamaniwa. Jupajj cheqaparupuniw apnaqe, chʼamanïkasas janiw khitirus tʼaqesiykiti.\nUkampis ¿khitis Jesusarojj atipjañapatak chʼam churi? (Apocalipsis 6:2). Daniel profetajj ‘jaqen yoqaparu’, mä arunjja Mesiasaruw mä visionan uñjäna, Jehová * Dios pachpaw ‘juparojj munañanïñsa, chʼamsa, reinsa’ churäna (Daniel 7:13, 14). Ukhamajj taqe chʼamani Jehová Dios pachpaw Jesusarojj jaqenakar apnaqañatak munañanïñsa, cheqaparjam juzgañataki chʼamsa churi. Biblianjja, janqʼo colorajj cheqaparjam kuns lurañamp sasiwa. Ukhamajj Jesusan janqʼo caballot sarantatapajja, cheqaparjam guerran nuwasitapwa uñachtʼayi (Apocalipsis 3:4; 7:9, 13, 14).\n¿Kunapachas pusi jinetenakajj sarantañ qalltawayapjje? Nayrïr jinetejja, mä arunjja Jesusajj mä coronwa katoqäna (Apocalipsis 6:2). ¿Kunapachas Jesusajj uka corona katoqäna? Janiw jiwatat jaktasin alajjpachar makatjjäna ukhajj katoqkänti. Kunjamtï Bibliajj siskejja, Jesusajj Diosan kupëjjaparuw mä qhawqha tiempo suyañatak qontʼasïna (Hebreos 10:12, 13). ¿Kunjamatsa Jesusan discipulonakapajj alajjpachan reyjam uttʼayatäjjatap yatipjjaspäna? Kunayman jan walinakaw utjañapäna. Guerranaka, manqʼat pistʼañanaka ukat usunakaw utjani sasaw Jesusajj säna (Mateo 24:3, 7; Lucas 21:10, 11). 1914 maran Primera Guerra Mundial ukajj utjawayki, ukhaw Jesusan reyjam uttʼayatäjjatapajj qhan amuyasiwayi. Uka maratwa ‘qhepa urunakajj’ qalltawayaraki (2 Timoteo 3:1-5).\nJesusajj 1914 maran reyjam uttʼayatäjjäna uka qhepatjja, jan walinakajj jukʼampiw jiljjattawayi, ¿kunatsa? Uka maranjja, Jesusajj janiw aka Oraqjjar apnaqañ qalltkänti, jan ukasti alajjpachanwa apnaqañ qalltäna. Ukatwa alajjpachan mä guerrajj utjawayi. Miguel sutimp uñtʼata Jesusajja, Supayampiru demonionakapampir atipjasaw alajjpachat aka Oraqer jaqoqaniwayi (Apocalipsis 12:7-9, 12). Ukhat aksaruw Supayajj jukʼa tiemponikïtap yatisajja, wali colerat jan walinak aka Oraqen luraski. Cheqas kuntï Jehová Diosajj Supayar lurkani ukajj niyaw phoqasini (Mateo 6:10). Maynïr kimsa caballonakan sarantatapajja, kunjamsa jan wali ‘qhepa urunakan’ jakaskatas uñachtʼayi ukwa jichhajj uñjarakiñäni. Uka caballonakat saririnakajja, janiw jaqenakäpkiti, jan ukasti kunatï jichhürunakan jaqenakar tʼaqesiyki ukanakamp sasiwa.\nNINA COLOR CABALLOT SARIRI\n“Mä nina color caballow mistüna, uka caballjjar qonjjatatäkän ukarojja, oraqen sumankañap apaqañapatakiw munañanïñajj churasïna, ukhamat jaqenakajj maynit maynikam jiwarayasipjjañapataki. Juparojj mä jachʼa espadaw churasirakïna” (Apocalipsis 6:4).\nUka caballota sarirejja, guerrampi sasiwa. Kunjamtï Bibliajj siskejja, ukajj taqpach oraqetwa sumankañ apaqe. 1914 maranjja, mä jachʼa guerraw utjawayi, janipuniw ukham guerrajj uñjasirïkänti. Uka qhepatjja, Segunda Guerra Mundial ukaw utjarakïna, ukanjja jukʼamp jaqenakaw jiwarapjjäna. Yatjjatasiwayki ukarjamajja, 1914 marat aksarojj 100 millonats jila jaqenakaw jachʼa guerranakana jan ukajj yaqha nuwasïwinakan jiwawayapjje. Walja waranq waranqa jaqenakarakiw usuchnoqata wali llakita qheparawayapjje.\nJichhürunakanjja, pachpa jaqenakaw taqpach jaqenakar tukjirjamäpjje, nayrajj janiw ukham uñjasirïkänti. Sumankañ utjañapatak yanaptʼir Naciones Unidas ukasa yaqha organizacionanakasa, janiw nina color caballon tʼijutap jarktʼirjamäpkiti.\nCHʼIYAR CABALLOT SARIRI\n“Mä chʼiyar caballoruw mistur uñjta, uka caballjjar qonjjatatäkäna ukajja amparapar mä balanza aptʼatänwa. Pusi querubín angelanak taypinjja, mä arükaspas ukham suynirwa istʼarakta, ukasti akham sänwa: ‘Mä denariotjja mä kilo trigo, mä denariotjja kimsa kilo cebada, janirak olivon aceitepsa ni vinsa inamay tukjamti’ sasa” (Apocalipsis 6:5, 6).\nUka caballot sarirejja, manqʼat pistʼañamp sasiwa. Janiw manqʼajj utjañapäkänti. Mä kilo trigosa jan ukajj kimsa kilo cebadasa mä denario qollqetwa aljasiñapäna. Nayrïr patak maranakanjja, uru jurnal trabajirinakaw mä denario qollqe pagot katoqapjjerïna (Mateo 20:2). ¿Mä familpachajj mä kilo trigompiki jan ukajj kimsa kilo cebadampikejj jakaspati? Janiwa. Ukat akham sasaw jaqenakar yatiyasirakïna: “Janirak olivon aceitepsa ni vinsa inamay tukjamti” sasa, uka tiemponjja ukanakajj wali apnaqatänwa.\n¿Kunjamatsa chʼiyar caballon 1914 marat tʼijuskatap yattanjja? 1900 marata 2000 marakamajja, mä 70 millón jaqenakaw manqʼatjam jiwawayapjje. Uka toqet mä yatiyäwejj akham siwa: “2012 marata 2014 marakamajja, niya 805 millón jaqenakaw manqʼat pistʼat uñjasipjjäna. Mä arunjja, llätunkanitjja mayniw manqʼat pistʼat uñjasïna” sasa. Yaqha yatiyäwejj akham sarakiwa: “SIDA, malaria, tuberculosis uka usunakat sipansa, manqʼañ jan utjatapatwa jukʼamp jaqenakajj jiwarapjje” sasa. Manqʼa utjañapatakejj walsa jaqenakajj chʼamachasiwayapkchejja, janiw chʼiyar caballon tʼijutap jarktʼirjamäpkiti.\nQʼELLSUT CABALLOT SARIRI\n“Qʼellsut mä caballoruw uñjta, uka caballjjar qonjjatatäkäna ukajj Jiwaña satänwa. Juparojj Sepulturaw jakʼat arkaniskarakïna. Jupanakarojj oraqen chikatapan chikatapjjar munañanïñaw churasïna, ukhamat mä jachʼa espadampi, manqʼat pistʼañampi, jiwayir usumpi, oraqenkir salvaje animalanakampi jaqenakar jiwarayapjjañapataki” (Apocalipsis 6:8).\nQʼellsut caballot sarirejja, jan qollkay usunaka ukat yaqha jan walinak utjatapat jiwañamp sasiwa. 1914 mara qhepatjja, waranq waranqa jaqenakaw gripe española usump jiwawayapjje. Mä 500 millón jaqenakaw uka usu katuwayapjjaraki. Mä arunjja, oraqpachan jakapkäna uka jaqenakatjja, kimsanit mayniw uka usump usuntäna.\nYaqhep yatjjatat jaqenakarjamajja, 1900 marata 2000 marakamajj 300 millón jila jaqenakaw viruela usump jiwawayapjje. Jichhürunakan kunayman qollanakas utj-jjchejja, walja waranq waranqa jaqenakaw SIDA, tuberculosis, malaria uka usunakamp jiwasipkaki.\nUkhamajj guerranakansa, manqʼatjamasa, jan ukajj jan qollkay usunak katusasa, jaqenakajj wal jiwarasipki. Sepulturajj mä enemigor uñtataw walja jaqenakar jiwarayaski.\nSUMA URUNAKAW JAKʼACHASISINKI\nNiyaw jan walinakajj tukusjjani. Kunjamtï Bibliajj siskejja, Jesusajj ‘enemigonakapar atipjasaw’ 1914 maran mistuwayi, Supayarus aka Oraqeruw jaqoqaniwayi. Ukampis janïraw atipjäwip phoqachkiti (Apocalipsis 6:2; 12:9, 12). Niyaw Jesusajj Armagedonan Supayar aka Oraqet chhaqtayjjani, Supay toqe saytʼasipki ukanakas tukjatäpjjaniwa (Apocalipsis 20:1-3). Jesusajj janiw kimsa jinetenakar aleqak saytʼaykaniti, jan ukasti kuna jan walinaktï uka jinetenakajj utjayawayki ukanakwa askicharakini. ¿Kunjamsa uk lurani?\nGuerranak lantejja, sumankañaw utjani. Diosajj “aka oraq tukuskamaw nuwasiñ tʼakurayi; arconak jiskʼa jiskʼa pʼakinoqe, lansanak[sa] tʼunari” (Salmo 46:9). Suma chuyman jaqenakasa, “sumankañampiw kusisipjjarakini” (Salmo 37:11).\nManqʼat pistʼañat sipansa, taqenitakiw manqʼajj utjani. ‘Trigojj yapunakan jilarkiriw utjani, qollu patanakansti jilantarakiniwa’ (Salmo 72:16).\nKuna jan walinaktï kimsa jinetenakajj utjayawayki ukanak niyaw Jesusajj askichjjani.\nJan qollkay usunaka ukat jiwañ lantejja, taqeniw kʼumara wiñayatak jakasipjjani. “Diosajj taqe jachanakapwa nayranakapat picharani, janiw jiwañajj jukʼamp utj-jjaniti, janirakiw llakisiñasa, jachañasa ni usuyasiñasa jukʼamp utj-jjaniti” (Apocalipsis 21:4).\nDiosan Reinopan jakasiñajj kunjamänisa ukwa Jesusajj oraqenkkasajj qhan uñachtʼayawayi. Jupajj sumankañ utjañapatakiw chʼamachasïna, walja jaqenakaruw manqʼa churäna, usutanakarus qollänwa, jiwatanakarus jaktayarakïnwa (Mateo 12:15; 14:19-21; 26:52; Juan 11:43, 44).\nJehová Diosan Testigonakapajja, kunjamsa aka jan wali pachan tukusiñap wakichtʼat suysna ukwa Bibliamp yatichapjjeristam. ¿Jukʼamp yateqañ munasmati?\n^ tʼaqa 7 Diosan sutipajj Jehová satawa sasaw Bibliajj qhanañchi.\nUka caballot sarirejj Jesucristowa. Jupajj 1914 maranwa reyjam apnaqañ qalltawayi, ukat niyaw kunatï tʼaqesiykistu ukanak chhaqtayasajj atipjäwip phoqachani.\nNINA COLOR CABALLO\nUka caballot sarirejj guerramp sasiwa. 1914 maratjja, jachʼa guerranakajj utjawayki ukanakansa yaqha ukham nuwasïwinakansa, waranq waranqa jaqenakaw jiwawayapjje.\nUka caballot sarirejj manqʼat pistʼañamp sasiwa. Walja jaqenakaw manqʼatjamajj wal tʼaqesiwayapjje ukat jiwawayapjje.\nUka caballot sarirejj jan qollkay usunaka ukat yaqha jan walinak utjatapat jiwañamp sasiwa. Sepulturajj mä enemigor uñtataw walja jaqenakar jiwarayaski.\nNAYRÏR PAGINAN PʼEQEÑCHÄWIPA ¿Caballot saririnakat yatjjatañajj yanaptʼistaspati?\nNAYRÏR PAGINAN PʼEQEÑCHÄWIPA Caballot saririnakajj ¿khitinakäpjjesa?\nBibliajj cheqpun parli\nBIBLIAT YATJJATASAW NAYRA JAKÄWINAKAPJJA JAYTAWAYAPJJE Béisbol anatañakiw nayatak nayrankäna\nJUPJAM IYAWSÄWINÏPJJAÑÄNI Suma uñnaqtʼan warmi\nText Aka archivonakanwa qellqatanak apaqasma YATIYAÑATAKI 2017 Núm. 3 | Bibliajj caballot saririnakatwa parli, ¿khitinakäpjjesa?\nAudio Aka archivonakanwa grabacionanak apaqasma YATIYAÑATAKI 2017 Núm. 3 | Bibliajj caballot saririnakatwa parli, ¿khitinakäpjjesa?\n2017 Núm. 3 | Bibliajj caballot saririnakatwa parli, ¿khitinakäpjjesa?\nYATIYAÑATAKI 2017 Núm. 3 | Bibliajj caballot saririnakatwa parli, ¿khitinakäpjjesa?\nChʼajjwäwinaka ukat tʼaqhesiñanak ¿khitis utjaypacha?


Santa Cena: Diosar jach’añchir amtäwi - Aka chiqax Jehová Diosan Qhanañchirinakapankiwa\nSanta Cena: Diosar jach’añchir amtäwi\nCRISTIANONAKAXA Jesucriston jiwäwipa amtapxäta satäpxiwa, ukasti “Santa Cena” satarakiwa (1 Corintios 11:20). Uk amtañaxa, ¿kunatsa wali wakisirixa? ¿Kunapachasa amtasiñapa? Ukatxa, ¿kunjam amtasiñapasa?\n33 j.p. maranwa judionakax Pascua amtasipkäna, uka arumaw Jesucristox uka cena utt’ayatayna. Pascua fiestxa maran mä kutikwa amtapxirïna, nisán (judionakan calendariopa) phaxsita 14 urunak saraqataru. Judionakaxa uka uru tantiyañatakixa suyapxirïnwa panqarir phaxsinakana kunapachatï urumpi arumampixa chik chikaru jaljaski uka uru. Uka uru jak’ankiri wawa phaxsitwa, nisán phaxsix jakhusiñ qalltäna. Pascua uruxa 14 urunak nisán phaxsita saraqataruw wakt’irïna, Inti jalantxaru.\nUka arumawa, Jesusax apostolanakapampi Pascua amtapxatayna. Judas Iscariote chacharu khitanukxasawa Jesusax Santa Cena utt’ayäna. Judionakan Pascuap lantiwa uka cenax uñstayatäxäna, ukatwa maran mä kuti amtasiñapäna.\nKunanakas lurasitayna, uka tuqitxa Mateow akham sasa qillqatayna: “Jesusax t’ant’a irtasinwa yuspagaräna. Pachjasinsti discipulonakaparurakiw churäna: ‘Manq’apxam; akax nayan janchixawa’ sasa. Ukxarusti mä copa astaraki. Diosar yuspagarasinsti jupanakaruw churaraki, akham sasa: ‘Jumanakasti taqini aka copat umt’apxarakim. Akasti nayan wilaxarakiwa. Ukasti [machaq] arust’äwiwa, kawkïritix wartatäkani walja jaqinakar juchanakapata qhispiyañataki’” sasa (Mateo 26:26-28).\nChiqapuniw Jesusax t’ant’xa jañchiparu tukuyän ukat vinsa wilaptayäna sasaw yaqhipanakax sapxi. Ukampisa, Jesusan jañchipax janiw kuna kamacht’atäkänsa kunapachatix t’ant’a churkän ukhaxa. Ukhamasti, ¿chiqapuniw apostolanakax Jesusan jañchipsa wilapsa manq’apxän sisnati? Janiwa, ukax jaqir manq’antañamp sasispawa, ukax wali jach’a juchawa, Diosan kamachipa p’akintañawa (Génesis 9:3, 4; Levítico 17:10). Lucas 22:20 jisk’a t’aqansti Jesusax sänwa: “Aka copax machaq arust’äwiwa wilax tuqi, akasti jumanakan askimatakiw wartasi” sasa. ¿Chiqapuniti uka copax ‘machaq arust’äwiru’ tuküna? Janiwa, mä arust’äwixa mä amtäwiwa, janiw uñjksnati.\nUkhamax t’ant’as vinosa ak amuyañatakiwa: t’ant’axa Criston jan juchani jañchip sañ muni. Jesusax Pascuat jilt’ir jan levaduran t’ant’a irtäna (Éxodo 12:8). Biblianxa levadurax juchampi, jan wali luräwinakampi sasiwa. Ukhamax Jesusax jan juchan cuerpopwa luqtäna, ukwa t’ant’ax sañ munäna (Mateo 16:11, 12; 1 Corintios 5:6, 7; 1 Pedro 2: 22; 1 Juan 2: 1, 2).\nVinosti Jesusan wilap sañ muni, ukampiw machaq arust’äwixa utt’ayasïna. Jesusaxa “jaqinakar juchanakapata qhispiyañataki[wa]” wilaj wartasïxa sasaw satayna. Ukhamïpanwa, yaqhip jaqinakaxa Jehová Diosan nayraqatapanxa q’umäpxi, ukhamaraki Diosampis machaq arust’äwirux mantapxi (Hebreos 9:14; 10:16, 17). Uka arust’äwi utjatapatwa 144.000 jaqinakaxa alaxpacharu sarapxi. Ukanxa apnaqirinakäpxaniwa ukat sacerdotenakjam luqtirïpxarakiniwa, taqi jaqinakan askipataki (Génesis 22:18; Jeremías 31:31-33; 1 Pedro 2:9; Apocalipsis 5:9, 10; 14:1-3).\n¿Khitinakas Criston jiwatapat sapa mara amtaski uka tantachäwinxa t’ant’a manq’apxaspa ukat vinsa umt’apxaspaxa? Kunjamtï yatiqktanxa, khitinakatix machaq arust’äwir mantapki, mä arunxa, alaxpacharu sarapkani ukanakakiw t’ant’a manq’apxaspa ukat vinsa umt’apxaspa. Diosan qullan ajayupaw alaxpachan apnaqirinakjam ajllitätapxa jupanakaru sum qhanañchi (Romanos 8:16). Uka jaqinakaxa Jesusamp chika Apnaqañatakiwa mä arust’äwiru mantapxi (Lucas 22:29).\nUkhamasti, ¿khitinakatix kusipach Uraqin jakasipkani ukanakax kuns lurapxi? Kunjamtï, Jesusax siskänxa, Santa Cenaruw sarapxi, janis vino umapkchisa t’ant’a manq’apkchisa ukar sarasax respetwa uñacht’ayapxi. Jehová Diosan Qhanañchirinakapax sapa maraw Santa Cena amtapxi, inti jalantxaru, uka jayp’utwa nisán phaxsin 14 urupax qallti. Uraqpachanxa mä qhawqhanikiw alaxpachar saririnakaxa, ukampisa uka amtäwix wali wakisiriw Jesusan taqi arkirinakapatakixa. Jehová Diosampi Jesucristompixa walpunwa munasipxistu, uka tuqita lup’iñ urasawa ukapachaxa (Juan 3:16).\nJesusan jiwäwip amtañäni\nUka wakiskir tantachäwiruw invittʼapjjsma. Ukanjja, kunjamsa Jesusan sarnaqäwipasa jiwäwipasa yanaptʼistu uk yatjjataskañäni.


Deuteronomio 5 - Holy Bible [Aymara Bible 1997] - (Deu 5)\nMoisesasti Israel marcaru tantachthapisinjja sänwa: “Israelanquir jakenaca, sum ist'apjjam cawquïri leyinaca, arsutanactï jichhüru yatiyapcäma ucanacaru. Sum p'ekenacamar yatekapjjam, ucatsti take sarnakäwiman ucarjam sarnakapjjaraquim.\n“Jiwasan Tatitu Diosasasti mä suma arust'äwiruw mantawayi Horeb sat kolluna.\nJaniraquiw Diosajj awquinacasampiqui uca suma arust'äwir mantawayquiti, jan ucasti take jiwasanacampiwa, qhitinacatï jichhüruna aca chekan tantacht'atäsctan ucanacampi.\nDiosasti jumanacampejj parlänwa ajanuy ajanu, mä nina taypita.\nNayasti ucancascäyätwa jumanacampi Tatitu Diosampi chica taypina, Diosan arunacapa jumanacar yatiyañataqui, jumanacajj ninaru ajjsarapjjatam laycu, ucatwa jan kollurojj maqhatapcäyätati. Ucatsti Tatitu Diosajj sänwa:\n‘Nayätwa juman Tatitu Diosamajja, nayaraquiw Egipto marcatsa irpsuniracsma, cawqhantejj esclavot sirviscäyät ucana.\n‘Janiw yakha diosanaca utjcätamti nayat sipanjja.\n‘Janiw yakha diosanac lurasïtati ni cunar uñtatsa, alajjpachanquirir uñtatsa, ni aca orakenquirir uñtatsa, ni kota mankhanquirir uñtatsa.\nUcatsti waranka warankanacaruw munasiñampi uñjaracta, qhitinacatejj nayaru munapquitu, camachi arunacajjsa phokhapcaraqui ucanacarojja.\n‘Janiwa Tatitu Diosaman sutipjja ina ch'usat aytasïtati. Diosasti mutuyaniwa qhitinacatï ina ch'usat sutip aytasqui ucanacarojja.\nSojjta uruw trabajäta take luräwinacama,\nucampis pakallko urojj samarätawa Diosamataqui. Janiraquiw jumajj cunsa lurätati, ni yokamasa, ni phuchamasa, sirvirimasa, uywatamasa, ni uywamasa, asnomasa, ni cawquïri animalamasa, ni yakha marcat jutiri utaman utjquis uca jakesa, uqhamata uywatamasa, sirvirimasa jumjamaraqui samarañapataqui.\nAmtasiraquim Egipto marcan esclavot sarnakatama, ucatsti Tatitu Diosamaw apsuntam jach'a ch'amapampi, ucatwa Diosamajj amtaytam jumaru uca urun samarañamataqui.\n‘Janiw wachok jucha lurätati.\n‘Janiw jake masim contra c'ari arunac parlätati.\n‘Janiw jake masiman warmip munapayätati; janiraquiw munätati utapsa, ni orakenacapsa, ni sirviripsa, ni uywatapsa, uywanacapsa, ni asnopsa, ni cunatejj jupancqui ucanacsa.’\n“Aca arunacsti Tatitu Diosaw jach'at parläna mä nina ch'iyara kenay taypita, cunapachatejj take jumanacajj kollu thiyana tantachasipjjäyäta ucqha. Ucatsti Tatitojj janiw cunsa arscjjänti, uqhamaraquiwa uca arunacsa pä kala tablanacaru kellkäna, ucsti nayaruwa catuyitu.\nUcampis cunapachatï jumanacajj uca Tatitu Diosan arunacap ist'apcäyäta uca ch'amac mankheta ucqhajj uñjapjjtawa kollun nina akascatapa, ucatsti take jumanaca, tribunacan jilïrinacapa, uqhamaraqui Israelan jilïrinacapa ucanacaw nayampi parliri jutapjjtajja.\nUcatsti sapjjestawa: ‘Chekpachapuniwa jiwasan Tatitu Diosasajj uñacht'ayistu jach'a cancañapa, jach'a ch'amapsa, uqhamaraqui arupsa ist'aractanwa nina taypit mistuniri. Jichhüruw uñjtan Tatitu Diosan jakempi parlañ munatapa jan jakeru jiwayasa.\nUcat sipansa, ¿cunatarac jiwasasti jiwañäni uca ninan naqhantata? Wastattejj Diosan arup ist'añäni ucqhajj jiwañäniwa.\n¿Cawquïri jakerac utjaspa jacquir Diosan arup ist'iri, nina taypit parlasquiri, cunjämatï jiwasajj ist'tan janirac jiwctanti uqhama?\nUcampisa jumay Diosaru jac'achasim, ucatsti ist'araquïtaw take Diosan parlatanacapsa, ucatwa nanacar yatiyapjjetäta cuntï parlcätam ucanaca; nanacasti phokhapjjäwa cuntï sapquitäta ucanacjja’ sasa.\n“Cunapachatï jumanacajj nayaru parlasipcäyät ucqhajj Tatitu Diosajj take parlatanacamwa ist'äna, ucatwa nayarojj sitäna: ‘Take aca marcan parlatanacap ist'ta, waliquiwa cuntï sapctam ucanacajja.\n¡Inampich jupanacajj uqham amuyunïpjjaspa, ucatsti jach'añchapjjetaspa, take urunacana camachinacajjsa phokhapjjaraquispa, uqhamatwa wawanacapasa, jupanacasa wiñayataqui sum sarapjjaspa!\nJichhasti sanim jupanacaru: Cuttjjapjjam carpanacamaru, sasa.\nUcatsti jumajj nayampi aca chekan kheparam. Nayaw churäma camachi arunaca, leyinaca, arsutanacajja, jupanacar yatichañamataqui, uqhamata sarnakäwinacapan uca camachi arunacarjam sarnakapjjañapataqui cawquïri oraktï churcä ucana.’\nUqhamasti Diosan take ewjjanacaparjamay jacäwinacaman sarnakapjjam jan cawcsarusa jithektasa.\nSarapjjamay cawquïri thactï Tatitu Diosajj uñacht'ayapctam ucanjama, uqhamata sum sarañanacamataqui, walja maranaca jacapjjañamataquiraqui cawquïri oraktï Tatitu Diosajj churapcätam ucana.


Palla pallät sasin k'arisir jaqiruw illapt'añ yänak apt'at Qucha Pampan katuntawiyapxi\nAka isinakampiw mä jaqix palla pallät sasin sarnaqatayna (Jamuqa: BTV)\nMä 25 maran jaqiruw Fuerza Especial de Lucha contra el Crimen (FELCC) ukankirinakax Qucha pampan katuntawiyapxi. Jupax palla pallät sasin k’arisisaw illapt’añ yänakas apt’at mä k’añaskut saraskatayna, 20 ukhamarak 22 calibreni illapt’añ yänakampi. Gasolinamp palla pall isinakamps apaskarakitaynawa, ukatw juparux taripasini.\n“Aka palla pall isinakaw uka manqhan jikxatawiyata. 14 illapt’añ yänakamp, 22 calibreni, mayast 20 calibreni. Ukhamarakiw manqhanx gasolina wayunakax jikxatawiyata” sasaw tata Iván Rojasax arsuwiyi, jupax FELCC p’iqichirirakiwa.\nI.S. sutiniwa, 25 maraniwa, juparux Ford ch’uxña k’añask apnaqkipan katuntawiyapxi, Qucha pampa jach’a markan jikxatawiyapxi, Siglo XX jach’a thakhina. K’añask manqhanx palla pall isinak sutipamp ch’ukxatat jixkatawiyapxi, jupax subtenientëkaspas ukham sarnaqaskatayna.\nJupax Qucha Pampa ch’umi uraqiruy palla pallat ist’hapit walja kut sarchispäna ukhamaw yatisi./RAR


Global Voices Aymarata » Chile markanx sartasiwinakankapxiwa: · Global Voices Aymarata » Print\nJaqukipäw uñt'ayata/apkatata 3 Lakan phaxsi 2013 20:55 GMT 1\t · Qillqiri Periodismo Ciudadano Jaqukipiri Rosmery Quispe\nCategoria-naka: Latin America, Chile, Citizen Media, Digital Activism, Educación, Protesta\nElisa Gili warmin khaysa yatiyaw uksana qillqatawipaw uñachat’asiwayi. “Chilin yatiqirinakan unxtasiwipa”. aka payïri t’aqax Chile marcan yatiqirinakapan unxtatapat khaysa periodismo ciudano uksan qillqkatt’atawa.\nKunjamiti nayrir qillqatan chilinun yatiqirinakapxata unxtatapata arsuskayätan, chile unxtatapata ukjamarus kawkiritix medios digitales uk uñstayki ukax wali saphintatawa.\nKhuri maymara pä waranq phisqa maran mallki phaxsin chilenunaka perwanunaka mexicanunaka ukar yaqhampi yatiyir yatiyirinakax jaqipanakaru amtayayapxiwa yatiyawipanakax yaqhawxa jaya markanakanakampiru yatiyataspa sasa. Jupanakax sur corea mistur senador Fernando Flores jaqin unxtirinakam p’iqinchatapxiwa. Aka qillqatax jichhakam jan yatiyawxat yatiyirinakarus p’iqinchataskiwa.\nUkat aka yatiyawinakax Chile markan  yatiyaw Yatiyirinakapamp markachiririnakapamp mä jach’a mayachat’asiwañaruw uchawayi. Pablo Loyola, Chile marka unxtayiri jaqix arsuwayiwa, kuna askis aka qhananchawinakan nayrar sarantatapa,sañäni, taqiwxa jaya markanakan ullarat ukar cumpatitañapawa. Kawkiri yatiyaw yatiyki aka yatiyawinakxa ukax wali askiwa ukjamarus yanapt’irinakar yanapt’askañakiwa.\nCuando nosotros vemos que en un diario se publica información que nosotros tenemos en nuestra página como reportes de ellos, sabemos que estamos generando impacto positivo y lo seguimos haciendo\nKunawrasati jiwasanakankiri yatiyawis qhananchat uñjktañ jupanakankasps ukjama jiwasatak wali askiwa ukjamarus jiwasax jach’aruw sartayasktan ukatsti luraskaktanwa.\nDe izqda. a dcha., Juan Jose Peters, Pablo Loyola y Aníbal Vivaceta, creadores de Chile Movilizado\nUkjam unxtawinakan utjatapat, Ministra de Educación Carolina warmix mä jan waliruw uñjawayi, akjam saw arsuwayi aka unxtawinakax jan walt’añanak utjawayi ukjamarus mä yatiqiriw carabinerump usuchjat uñstawayi. Maysat Pablo Loyola qhananchawayarakiwa aka “carabeneru saraksnawa seguridad chileno” yatiyawinakapax wali jiljatawa. Khistis jan yatiyaw ist’iriki. Kunatix chile movilizado ukax ukawxat qallti, akax jasa thakwa uchi markachirinakankir yatiyatañapatakiwa.\nMovimientos sociales web uksanx mä thakiskaspas ukjamaw chijllawinanakatakix ukjamarus janiy jan qhanakiti. Jach’a qamir politikunaka jisnawa candidat a la presidencia Marcel Claude redes sociales uksanakan wali askt’apxi arupanak apkatañataki, saraksnawa, yatiqirinak favora arsuwayi. Marcel Claude  universidad ukan arsutapax chile movilizado ukaru uchkatasiwayi.\nChile movilisado, chilin unxtatapa jikqhatañ muniwa waljaniñ ist’atañapa. Jupanakax aka yatiyaw qhananchawinakx sapur machaq qhanachaw apkatatañap munapxi ukjamarus pasïri jichha yatiyawinakamp mayxachsax mä “thakjamañapatak” marchirinakataki.\nQueremos de este año hacer visible todo lo que sucedió en el movimiento estudiantil y para eso tenemos que revisar todo lo que sucedió durante el año y todo lo que va a suceder.\nJichha marax uka jan walt’awinakan utjatapat qhanañap munapta ukat ukatakix wakisiw willtat uñakipañataki.\nAka payiri jiskt’awi elisa Moreno ukar Pablo Loyola chili movilizado ukatxa yatiqatawa juk’ampi, uka yatiqirinakan unxtasiwayapxatapata.\nURL to article: https://aym.globalvoices.org/2013/08/5976\n Chile markan: https://chilemoviliza2.crowdmap.com/main\n Marcel Claude: https://twitter.com/marcelclaude


Colosenses 4 - Holy Bible [Aymara Bible 1997] - (Col 4)\nOracionjj lurapjjapunim, suyt'apjjaraquim Diosar yuspagarasa.\nNanacataquis orapjjaraquim Diosajj nanacatac waquichañapataqui arunacap parlañataqui, uqhamarac cunatejj Criston imantatäqui ucanac khanañchañataquisa, uca imantata laycuraquiw jichhas preso jicjjatasisctjja.\nOrapjjam nayanjj cunjämatï waquisqui uqhamarjam Diosan arunacapjja khanañchañajjataqui.\nQhitinacatejj jan iyawsirïpqui ucanacampejj suma amuyt'ampi sarnakapjjam, take horasanacansa asquinac lurapjjam.\nParlatanacamasti sumäñapapuniwa jan qhitirus coler churirjama, sapa mayniru cunjäm arusjjatañsa yatipjjañamaraquiwa.\nJiwasan Tíquico munat jilatasajja, qhititejj take chuyma nayar yanapquitu Tatitur sirviñanjja, jupaw sum nayjjat yatiyapjjätam.\nUcataracwa jumanacan ucaru qhitanta, jumanacar yatiyañapataqui cunjämäpctejj uca toketa, uqhamarac jumanacaru ch'amañcht'añataqui.\nJupamp chicasti munat Onésimo jilatasaraquiw juti, jupasti jumanaca taypit misturiwa. Jupanacaw take cuntejj acan lurasqui ucanacjja parlt'apjjätam.\nNayamp chica carcelanquir Aristarco jilatasti aruntanipjjtamwa, Bernabean primo jilap Marcosas aruntanipjjaractamwa. Jumanacajj niya satäpjjtawa Marcosjjatjja; jutani ucqhajja sum catokt'apjjam.\nJesús sata, qhititejj Justo satäcaraquis ucas aruntanipjjaractamwa. Acanacaquiwa judionac taypit iyawsirinacatjja nayamp chica irnakasipqui Tatitun luräwipanjja, jupanacasti nayataquejj wali chuyma jarjaraquiwa.\nEpafras jilatasti Criston sirviripawa, jumanaca taypit misturiraquiquiwa, jupasti jumanacarojj aruntanipjjaractamwa. Jupasti jumanacataquejj walipuniw Diosatjj mayisqui jumanacan sum sayt'asipjjañamataqui, uqhamarac Diosan munañap lurañaru suma catuyatäpjjañamataqui.\nNaya quipcaw uñjta cunjämtejj Epafras jilatajj jumanacatjja llaquisqui ucjja, uqhamarac qhitinacatejj Laodicea, Hierápolis marcanacancapquis ucanacatsa.\nLucas munat kolliristi aruntanipjjaractamwa, Demasas uqhamaraquiw aruntanipjjtam.\nLaodiceanquir jilatanacar aruntt'apjjam, Ninfarusa, uqhamarac utapan tantachasipquis uca jilatanacarus aruntt'apjjaraquim.\nAca carta leet'jjasinsti, Laodiceanquir yakha iglesianacaru apayapjjaraquim, ucan leet'atäñapataquiraqui. Laodiceat purinir cartsti jumanacajj leet'apjjaraquim.\nArquipo jilatarusti aqham sapjjam: “Uñtam, cuna lurañtï Tatitojj churctam ucjja sum phokham” sasa.\nAca aruntsti naya Pablow kellkanipjjsma amparajjampi. Amtasipjjapunim carcelancatajjatjja. Diosay jumanacarojj bendispan.


Radios Comunitarias - AMUYUNAKA\nWaljaniskaraktana, walja qurinakasasa utjaskarakistu, kunatsa t’aqisiskañani?\nQillqiri: Franz Laime P.\nWakisispawa jiwaspacha uñkatasiña, uñt’asiña, jiwaspacha lup’iña kunjamasa wawanakasa jakasipkisa, junjamasa sarnaqasipkixa, kunjamasa markasaxa t’aqisiski, kunjamasa q’aranakaxa mayacht’asipxi. Amuyusarjama phuqhañani, uka amuyt’awimpi ch’amanchasiñanixa taqinisa taqi qamasampi sartañanixa jilata kullakanakasampi, ma amtampiki, jani t’aqanuqasisa, p’iqi chuyma ch’amanchasisina, wakicht’asisina, yatxatasina, taqpacha kamachinakata, convenios internacionales, yaqhanakampi, sumpacha markasa irptañataki.\nSumpacha arxayt’añataki, ma arunxa sanñani, jani amanuki jiwañaru puriñataki, walja maranakawa jiwañaruki, jiwañatakiki irpirinaksaxa p’iqi amuyt’ayistu. Jiskt’asiñani jilata kullakanaka, kunasa jani walixa jiwasanakanja? Waljaniskaraktansa, Kunatsa t’aqxtawinakaxa utji jiwasanakana? kunatsa ch’axwawinakanxa jupanakaxa chhaqharapxi jiwasaki jirasktanxa? Jiwasaruki illapt’asipkistu? Kunatsa jiliri irpirinakasaxa jani markasa irpxarañaru puripxija? ¡¿Kunasa jani utjistu?!\nJanjamakiwa utjkistuti ma sumpacha p’iqinchirisaxa, inasa uka irpirixa anchitaxa wakichat’asiskchi yatiqaña utanakana, inasa jiwasa mara sasinakasampixa jani kunsa jiqxatawiykchiñaniti, inasa jiwasanakaxa jani uñjchiñaniti jupanakaru markasa p’iqinchayiri jutiri maranakana, inasa jani uñjchiñaniti markasana sartawipa, janixaya wiñay jakirikstantixa, ukampisa jichatpacha juk’ampi jariyt’asipkakiñani wawanakasaru juk’mpi yatxtapxañapataki. Jupanakataki thakhi askicht’askakiñani, jasaki markasa irpxaraña puripxañapataki.


Bible in one year - Aymara Bible 1997 - January 21\n1. Pä maraw pasjjäna. Mä uruw faraonajj mä samca samcasïna, jupasti samcapanjja Nilo jawira thiyan sayt'atäscänwa,\n2. uca jawiratsti mistunipjjänwa pakallko suma liq'i vacanaca, ucanacasti uca chekan pasto mank'asipcaraquïna, junco sat alinac taypina.\n3. Uca khepatsti pakallko phiru t'uqha vacanacaw mistunipjjaraquïna, ucatsti jawir thiyan uca nayrakat mistunir vacanac jac'aruw sayt'asipjjaraquïna.\n4. Ucat aca phiru t'uqha pakallko vacanacajj suma liq'i pakallko vacanacarojj mank'antäna. Uqhamaruw faraonajj iquit sartäna.\n5. Ucampis wasitat icj-jjasinjja yakha samca samcasiraquïna: Ucansti uñjaraquïnwa mä sapa trigo alinjja pakallko suma achuni trigo puyanaca.\n6. Uca khepatsti pakallko ch'usu trigo puyanacaraquiw mistunïna, inti jalsu toket jutir thayan aynacht'ayata.\n7. Ucat aca pakallko ch'usu trigo puyanacajj, uca pakallko suma trigo puyanacaruw mank'antäna. Faraonasti iquit sartasïna, ucasti samcaquïtaynawa.\n8. Ucampis khepärmanthi alwasti wali llaquitänwa, ucatsti take yatirinaca, uqhamarac yatiñani jakenacaruw take Egipto marcat irptayani. Cunapachatejj faraonajj take uca samcanac avist'äna ucqhasti janiw qhitisa khanañchañ puedcänti.\n9. Ucatwa coperonacan jilïripajj faraonarojj säna: —Jichhajj amtastwa jumar colerayatajja.\n10. Cunapachatejj jumajj colerascayäta panaderonacan jilïripataqui, uqhamaraqui naya sirvirimataquisa, ucapachasti guardian capitanapan carcelaparuw panpachani apayapjjestajja.\n11. Mä arumaw panaderonacan jilïripajj mä samca samcasïna, ucatsti nayas samcasiraquïyätwa, sapa samcasa khanañchäwinïnwa.\n12. Uca carcelan nanaca chica mä hebreo waynaw ucancascaraquïna, jupasti guardianacan capitanapan esclavopänwa. Nanacasti juparuw samcanacajj avist'apjjta, ucat jupajj sum khanañchapjjetu.\n13. ¡Take cunas cunjämtï jupajj sapquitäna uqhamarupuniw phokhasiraqui! Nayajj wasitatwa lurañanakajar cuttanjjta, maynisti jaychcatataraquiw uñjasi —sasa.\n14. Ucat faraonajj Josear jawsayani, ucatsti janc'aquiw carcelat irpsunipjjäna. Joseasti ñic'utap mururasïna, isipsa trocsusiraquïna, ucat faraón reyin nayrakatapar uñstäna.\n15. Faraonasti Josearojj saraquïnwa: —Mä samca samcasta, ucatsti janiraquiw qhitis khanañchañ puedquituti, ucampis ist'twa, jumajj mä samca ist'asajj khanañchirïtama.\n16. —Ucajj janiw nayat waquisquiti, ucampisa Diosaw jumarojj asquimataqui khanañchätam —sasaw Joseajj saraquïna.\n17. Faraonasti Josearojj sänwa: —Samcajjansti, nayajj Nilo jawira thiyan sayt'atäscayätwa,\n18. jawiratsti pakallko suma liq'i vacanacaw mistunïna, ucanacasti pastonac mank'asipcaraquïna uca chekana, junco sat alinac taypina.\n19. Uca khepatsti pakallko phiru t'uqha vacanacaw mistuniraquïna. ¡Janipuniw nayajj cunapachas take Egipton uqham phiru vacanac uñjirïcti!\n20. Aca phiru t'uqha vacanacasti uca suma pakallko liq'i vacanacaruw mank'antapjjäna,\n21. uqham uca liq'i vacanacar mank'antcasas uca vacanacajj uqham t'uqhaquïsipcapunïnwa, janiraquiw qhitinsa amuyañjamäcänti. “Ucatsti sartjjtwa, samcaquïtaynawa.\n22. Uca khepatsti yakha samca samcasiracta. Ucansti uñjaractwa mä sapa trigo alit pakallko suma trigo puyanac jilsusquiri.\n23. Ucanac khepatsti pakallko jan wali ch'usu puyanacaraquiw jilsünjja, inti jalsu toke thayan wañsuyata.\n24. Aca pakallko waña puyanacasti, uca suma pakallko puyanacaruw mank'antapjjäna. Nayajj take aca samcwa yatiri jakenacaru avist'asta, janiw maynis khanañchañ puedquituti.\n25. Ucat Joseajj faraonarojj saraqui: —Uca pä samca jumajj samcascatäta ucajj maya sapaquiwa. Diosasti jumarojj uca samca tokew yatiyasctam cuntejj jupajj lurcani ucjja.\n26. Uca pakallko suma vacanacasa, uqhamarac uca pakallko suma trigo puyanacasa, pakallko maranacawa, pachpa samcaquiwa.\n27. Uca pakallko phiru t'uqha vacanacasa, uqhamarac uca inti jalsu toke thayampi wañsuyata pakallko ch'usu trigo puyanacasa maranacaraquiquiwa. Ucasti pakallko mach'a maranacäniwa.\n28. Cunjämtejj nayajj siscsma uqhampunïniwa. Diosaw jumarojj yatiyasctam cuntejj jupajj lurcani uca.\n29. Jichhajj pakallko suma maranacaw Egiptonjja utjani,\n30. ucjjarusti pakallko mach'a maranacaw jutaraquini. Janiw qhitis pakallko suma maranacan utjatapjja amtascjjaniti, mach'ajj Egipto marcarusti k'alwa aynacht'ayaraquini.\n31. Uca mach'asti sinti jach'äniwa, janiraquiw cuna unanchäwis utjcaniti Egipton pakallko suma maranaca utjatapatjja.\n32. Jumajj aca pachpa samcjja pä cutiw samcastajja, Diosajj uca lurañ amtatap laycu, ucatsti janc'aquiw luraraquini.\n33. “Walïspaw jumajj mä suma amuyt'ani ch'iqhi jake chhijllañama, jupan take marcpacha apnakañapataqui.\n34. Jichhajj jumajj aqham luram: Jumajj gobernadoranac utt'ayam, ucanacajj take marcpacha sarapjjpan, ucatsti uca pakallko suma maranacanjja, trigo achunacatjja pheskëri parte apthapiyapjjpan take Egipto orakena.\n35. Uca suma maranacansti trigo cosechanacatjja sumpun imapjjpan, uqhamaraqui marcanacansa imapjjpan, jakenacar mank'ayañataqui.\n36. Uqhamaw trigojj take marcpachataqui imatäni, jakejj uca mach'a maranacan jan mank'at jiwarascäñapataqui, cuna mach'a maranacatejj Egiptor jutcani ucapacha.\n37. Josean amuyt'atapasti faraonataquisa, oficialanacapataquisa walicjamaquïnwa,\n38. ucatwa faraonajj jupanacar saraqui: —¿Aca jakjam yakha jakjja Diosan ajayupani cuna jicjjatsnati? —sasa.\n39. Josearusti saraquïnwa: —Janiw jumjam ch'iqhi, yatiñani jakejj utjquiti, Diosaraquiw jumarojj take acanac yatiytam.\n40. Jumajj jichhajj palaciojjan jach'a jilïrïyätawa, jumaw apnakäta. Take jakenacasti jumaruw jaysapjjaraquïtam. Nayasti juman jilïrimaquïyäwa reyïtajj laycu.\n41. Nayasti take aca Egipto marcpachataquiw mä gobernadorat utt'aysma —sasa. Uc sasinsti,\n42. faraonajj amparapat anillopwa apsusi, uca anillosti reyin sellopanïnwa, ucsti Josean amparaparuw uchjje. Ucjjarusti suma lino isinacampi isthapiyapjjañapataquiw arsuraquïna, ucatsti mä kori collarampiw ucharaquïna.\n43. Ucjjarusti jupanquïrit payïri suma carroparuraquiw irpjjatäna, ucatsti “Uñtapjjam” sasaw jupa nayrakatan arnakapjjäna. Uqhamaw Josearojj utt'ayäna takpach Egipto marcar apnakañapataqui.\n44. Ucjjarusti faraonajj Josearojj sascaquïnwa: —Nayajj reyïcta ucasa, jan juman ordenamampejj janiw qhitis cunsa lurcaniti, ni cawcsa sarcaraquiniti, aca Egipto marcpachanjja —sasa.\n45. Faraonasti Josearojj egipcio sutimpiw sutichjjänjja Zafnat-panea sasa, ucatsti Asenat warmimpiw casarjjaraquïnjja, jupasti Potifera sat jaken phuchapänwa, On marcan sacerdotepäcän uca. Uqhamaw Joseajj Egipto marca nayrakatan utt'ayatäna.\n46. Joseasti, cunapachatejj faraón reyin nayrakataparu irpapcän ucqhajj quimsa tunca maranïnwa. Joseasti faraonan ucat mistuwayjjasajja, take Egipto orakpachwa sarañ kalltäna.\n47. Uca orakensti uca kallta pakallko suma maranacanjja, walipuniw achüna.\n48. Joseasti uca suma maranacanjja trigjja walpin apthapiyäna; marcanacaruw imayäna, sapa marcar jaytasa cuna trigonactejj uca orakenacan apthapipcataynajj ucanaca. Joseasti trigjja kota irananquir ch'alljamwa apthapiyäna.\n49. Trigosti sintipunëjjänwa janiraquiw tupt'añsa puedcjjapjjänti, ucat uqhama jan tupt'asaquiw imjjapjjäna.\n50. Janïra uca mach'a maranac purinquipansti, Joseajj pani wawanïnwa Asenat warmipampejja.\n51. Jilïrirusti Manasés sasaw sutichäna, saraquïnwa: “Diosaw take t'akhesitanacajj armasiyjjetu, uqhamarac familianacajjsa” sasa.\n52. Ucjjaru wawaparusti Efraín sasaraquiw sutichäna, saraquïnwa: “Diosaw nayarojj wawanac apayitu, t'akhescta uca marcana” sasa.\n53. Uca pakallko suma maranacasti Egiptonjja pasjjänwa,\n54. pakallko mach'a maranacaw sartaraquïna, cunjämtejj Joseajj siscatayna uqhamarjama. Take marcanacanwa mank'at t'akhesiñajj utjäna, Egiptonac jan utjcäntejja, ucansti mank'añajj utjascaraquïnwa.\n55. Cunapachatejj egiptonquir jakenacajj niya mank'at awtjayasjjapjjän ucqhasti faraonat trigo mayiriw sarapjjäna. Ucatsti faraonajj take egipcio jakenacarojj sänwa: “Josean ucar sarapjjam, cuntejj jupajj siscani uca lurapjjaraquim” sasa.\n56. Cunapachatejj mank'at t'akhesiñajj take marcpacharu niya purjjän ucapachasti Joseajj cawqhantejj trigojj imatäcän uca depositonacwa jist'arayi, ucat egipcio jakenacar aljaraqui, mank'at awtjayasiñasti juc'ampi ch'amampiw sartaraquïna.\n57. Take marcanacatwa Egiptorcama jutapjjäna, Joseat trigo alt'asiñataqui, janiraquiw cawqhansa cuna mank'añas utjcänti.\n1. Jacobojj Egipton trigo utjascatap yatisinjja, yokanacaparojj sänwa: “¿Cuns ucan jumanacajj jumanaccama uñch'uquisisajj lurasipcta?\n2. Egipton trigojj utjasqui sapjjetuwa. Ucar sarapjjam, trigo alt'anipjjam jan mank'atjama jiwarañasataqui” sasa.\n3. Ucatsti Josean jilanacapajj tuncaniw Egiptor sarapjjäna trigo alt'asiñataqui;\n4. ucampisa Jacobojj janiw Benjamín sat wawapjja antutascänti, jupasti Josean jilapänwa, chuymapansti saraquïnwa: “Inampis cuna jan walis pasjjaspa” sasa.\n5. Israelan yokanacapasti mayni saririnacampi chicaw trigo alt'asiri sarapjjaraquïna, mach'asti take Canaán oraken utjaraquïna.\n6. Joseasti Egipto marcan gobernadorapänwa, uqhamaraqui jupaw trigo aljäna take chekata jakenacajj purinipcän ucanacaru. Cunapachatejj jilanacapajj uñstapjjän jupa nayrakataru ucapachasti, Josean nayrakataparuw alt'asipjjäna, ajanunacapas oraker puriñcama.\n7. Joseasti jilanacaparojj may uñcatasaquiw uñt'jjatayna, ucampis jan uñt'iriw tucüna, khoru arumpiw jisct'araquïna: —Jumanacajj, ¿cawquits jutapjjta? —sasa. —Nanacajj Canaán oraket jutapjjta, trigo alt'asiri —sasaw jupanacajj sapjjaraquïna.\n8. Joseajj jilanacaparu uñt'cchïna ucasa, jupanacajj janiw Josearojj uñt'apcänti.\n9. Ucat Joseajj cuna samcanactejj samcasirïcän ucanacwa amtasïna, saraquïnwa: —Jumanacajj uñakanacäpjjtawa, cawqhatcha marcarojj aynacht'ayañjamäsqui uc uñakeriw jutapjjtajja —sasa.\n10. [10-11] —¡Janiw, tata! Nanaca sirvirimajj trigo alt'asiriw jutapjjta. Nanacajj mä sapa awquiniquïpjjtwa. Suma chekapa jakenacäpjjtwa, janipuniw cunapachas uñakatjja sarnakapjjerïcti —sasaw jilanacapajj sapjjaraquïna.\n12. —Jumanacajj uñakanacäpjjtawa, cawqhatsa aca marcarojj aynacht'aysna, uca uñakeriw jutapjjtajja —sasaw Joseajj sascaquïna.\n13. Ucampis jupanacajj sasipcaquïnwa: —Tata, nanaca sirvirinacamajj tunca payani jiläpjjtwa, mä sapa awquiniquïpjjaractwa, Canaán oraken jacapjjaractjja. Sullca jilasti awquejjampiw kheparasqui, maynïristi janiw nanacampïcjjaraquiti —sasa.\n14. Joseasti sascaquïnwa: —Cunjämtejj nayajj sistjja, jumanacajj uñakanacäpjjtawa,\n15. jichhasti yant'añäniwa, faraonan sutipjjaruw sapjjsma, jichhajj janiw acat mistupcätati sullca jilama puriniñapcama.\n16. Jumanacat mayni qhitapjjam sullca jilamar irptiri. Mayninacasti presow kheparapjjäta uqhamat yatiñäni chekat janicha cuntejj sapcta uca; janitejj chekäcchi ucasti, jumanacajj uñakanacäsipcapuntawa. Faraonan sutipjjaruw juramento luräna.\n17. Joseasti jilanacaparojj quimsa uruw, preso carcelar uchayäna,\n18. ucampisa quimsa uru pasatatsti saraquïnwa: —Nayajj Diosar ajjsarir jakeraquïtwa. Jichhajj cuntejj sapcäma uc lurapjjam, uqhamat jumanacajj perdonatäjjapjjäta,\n19. chekpacha suma jakenacäpjjsta ucajja. Jumanacajj mayni jilamaru carcelar jaytawayapjjam, ucat mayninacasti sarjjapjjam trigo apapjjaraquim familianacaman mank'añapataqui.\n20. Ucjjarusti sullca jilama irpt'ata cuttanipjjam, uqhamat nayajj yatï chekätaynat janicha cuntejj sapcta uca. Janitejj chekäcchi ucasti jumanacajj jiwapjjätawa —sasa.\n21. Jupanacasti “Waliquiw” sapjjänwa, ucatsti jupanaccamaw parlarasipjjaraquïna: —Chekpachansa jiwasanacajj jan walpun jilasampejj lurapjjayätanjja. Cunapachatejj achict'ascäna ‘Qhuyapt'ayasipjjeta’ sasajja, ucapachasti jiwasajj janiw jupatjja qhuyapt'ayascäyätanti, llaquita uñjcchïyätan ucasa. Ucatwa jichhajj jiwasaru wact'araquistu t'akhesiñajja —sasaw jilanacapajj parlarasipjjäna.\n22. Ucjjarusti Rubenajj saraquïnwa: —Nayajj sasipcapunsmajjaya: ‘Jan cuns lurapjjamti’ sasajja, ucampis jumanacajj janiw nayarojj ist'apcäyästatejja, jichhasti jiwatapat phokhañasaw wact'istojja —sasa.\n23. Jupanacasti janiw Josean take parlatanacapjja amuyapcänti, Joseasti mä aru jakoquipir jake tokeraquiw jupanacarojj parlatayna.\n24. Joseasti jupanacat sarjjasinjja, wal jachäna. Jupanacan ucar cuttanjjasinsti, jupanacan uñjcataw Simeonarojj wayokjje, ucatsti jupanacan uñjcatawa ñach'antayaraqui.\n25. Ucjjarusti Joseajj jakenacarojj saraquïnwa: “Aca jakenacataquejj trigo costalanacapar phokhantarapipjjam, kollkenacapjja sapa costalar uscjjapjjaraquim, thaquitaquisti mank'aña waquicht'arapipjjaraquim” sasaw ordenaraquïna, ucatsti uqhampuniw lurasïna.\n26. Jilanacapasti asnonacapar trigo qhumjjatt'awayasisajj sarjjapjjänwa.\n27. Cawqharutejj uca arumajj iquipjjañäpäcän ucar purisinsti, jupanacat maynïrejj asnopar mankt'ayañataquiw costalap jararasïna ucatsti uñjaraquïnwa kollkejj uca costalancascatapa.\n28. Ucat jilanacapar saraqui: —¡Uñjapjjam, acajj kollkejjaraquisä! ¡Acajj costalajjancasquiwa! —sasa. Take jupanacasti wal sustjasipjjäna, ucatsti ajjsarañat qhathatipjjäna, jupanaccamasti sasipjjaraquïnwa: —¿Cuns uqham Diosajj luristu? —sasa.\n29. Cunapachatejj Canaán oraker purjjapjjän ucqhasti, Jacob awquiparuw take ucanac avist'apjjäna, sapjjaraquïnwa:\n30. —Qhiti jaketejj uca marca apnakqui ucasti jan walpun uñjapjjetu, ‘Jumanacajj uñakanacäpjjtaw’ sasaw sapjjaraquitu.\n31. Nanacasti juparojj sapjjaractwa: ‘Nanacajj suma chekapa jakenacäpjjtwa, janipuniw cunapachas uñakatjja sarnakapjjerïcti’ sasa.\n32. ‘Tunca payani jila sullcäpjjtwa, mä sapa awquiniquïpjjaractwa; maynïri jilasti janiw nanacampïcjjeti, sullcasti Canaán oraken awquejjampiw kheparascaraqui’ sasaw sapjjta —sasaw sapjjäna.\n33. —Ucatsti jupajj sapjjaraquituwa: ‘Aqhamatwa jichhajj yatiñäni chekat janich cheka cuntejj sapcta ucajja. Jichhajj acar jaytawayapjjam mayni jilama, ucatsti mä juc'a trigo apapjjaraquim familianacamataqui.\n34. Ucampisa sullca jilamarojj irpanipjjam, uqhamatwa nayajj yatï jumanacan cheka jakenacäpjjatama, janiraqui uñakäpjjatama; ucapachasti jilamarojj antutjjaraquïwa, jumanacas librequiraquiw aca oraken sarnakasisipcäta’ sasa.\n35. Costalanacap warsusipcän ucqhasti, Josean jilanacapasti sapa costalan kollke jicjjatapjjaraquïna, uca kollke uñjasinsti, jupanacasa, awquipasa wal sustjasipjjäna.\n36. Jacobosti ucjjarojj sänwa: —Jumanacajj jan wawani uñjasiyapjjestajja. Joseajj janiw jiwasampïcjjeti, Simeonas uqhamaraqui. ¡Jichhasti Benjamín wawajjwa irpasjjapjjaraquïtajja! ¡Take acanacasti naya contracamaquiwa!\n37. Ucat Rubenajj awquipar saraquïna: —Benjaminjja nayar catuyita, nayaw cuttayanirapjjäma. Janitejj cuttayanirapïm ucqhasti, pani wawajja jiwarayäta —sasa.\n38. Jacobosti saraquïnwa: —Wawajjajj janiw jumanacampi sarcaniti. José jilapajj jiwjjewa, jichhasti jupa sapaquiw jacjjaraquejja. Cuna jan walt'añasa thaquin utjaspajja, jumanacaw juchanïpjjasma aca awquin llaquisiñat jiwañapataquejja —sasa.\n12. ¡Tatay, sartasiquimaya, amparam lokatatasim! ¡T'akhesir jakenacat janiquiy armasimti!\n13. Diosajjay, ¿cunatarac ñankha lurir jakenacast sawcasipjjätamsti, janis cun camscasmajj uqham amuyasisasti?\n14. Juma pachpaw ñankha k'apisiyir luratanacap uñjtajja, jumaw uñjasctajja, jupanacarusti juchap uñt'ayätawa. Jumaruw jan arjjatirin jakenacajj maqhatjjapjjtam, jumaw wajchanacan yanapiripätajja.\n15. ¡Ñankha lurir jakenacan amparap t'unaram! ¡ñankha luratanacapat mutuyaraquim, take cunat phokhañapcama!\n16. Tatitojj wiñayapuniw reyit kont'asi, ¡Diosar jan uñt'irinacasti orakepat jakonucutäniwa!\n17. Tatay, jumaw jan yäkat jakenacan mayisitap ist'asctajja, jumaw chuymachasctajja, ch'amañchascaractajja.\n18. Wajcharus t'akhesiyatarus chekaparuy uñjam: ¡lak'at lurat jiwir jakejj jan wasitat ajjsarayañ utjaypati!\n7. Take cunat sipansa nayrakatajj, yatiñ cancaña, suma sarnakaña jicjjatam.\n8. Yatiñ cancañar munam, jupasti jach'aruw aptätam; jupar khomantasim, ucatsti jach'achätamwa;\n9. ¡p'ekemarojj suma muncañwa c'achachätam, ucampiw mä suma coronjama churaraquïtam!”\n1. Uca urunacanjja Herodesajj Galileanwa marca apnakascäna, jupasti Jesusjjatwa yatiyäwinac yatïna.\n2. Jupanacampïscän ucanacarusti saraquïnwa: “Ucajja Bautisiri Juanaw jiwatanac taypit jactanpacha, ucatwa jupajj ch'amani uca milagronaca lurañataquejja” sasa.\n3. Uca Herodesaraquiw Juanarojj preso catuntayatayna, cadenampiraquiw cárcel mankhanjja chinuntayatayna. Uqham lurañapataquisti Herodías warmiw juchanïna, jupasti Herodesan Felipe jilapan warmipänwa.\n4. Juanasti Herodesarojj aqham sataynawa: “Janiw jilaman warmipampi utjasiñamajj waquisctamti” sasa.\n5. Herodesasti Juanarojj jiwayañ munäna, ucampis jupajj marcanquir jakenacaruw ajjsaräna, jupanacasti takeniw Juanarojj mä profetarjama iyawsapjjäna.\n6. Herodesan urupansti, Herodiasan phuchapajj take jawsatanac nayrakatar thokt'iriw mistunïna, uca thokt'atapasti Herodesataquejj sinti sumänwa.\n7. Ucatwa jupajj juramento lurasa tawakorojj säna: “Cuntejj muncta uc mayita” sasa.\n8. Ucatwa jupajj taycapan amtayatajj Herodesarojj säna: “Bautisiri Juanan p'ekep mä platoru churita” sasa.\n9. Uca arunacasti Herodesarojj wal llact'asiyäna, ucampis uca jawsatanacan nayrakatapan juramento luratap laycojja, uqhamwa lurayäna.\n10. Bautisiri Juanan p'ekep carcelan qharekaniñapataquiraquiw arsuraquïna.\n11. Ucspacharaquiw platjjaru apanïna, ucatsti Herodesajj uca tawakoruw churäna, jupasti taycaparuraquiw churaraquïna.\n12. Ucatsti Juanan arquirinacapajj purinisinjja amayapjja imt'anjjapjjänwa, ucatjja Jesusan ucaruraquiw yatiyiri sarapjjäna.\n13. Cunapachatejj Jesusajj uc yatcän ucqhajja, sapaquiw ucawjatjj sarawayjjäna botjjata mä ch'ekarst'a chekaru. Ucampis jakenacajj ucjja yatjjapjjaraquïnwa, ucatwa take marcanacata mistunisinjja juparu arcapjjäna orakenjama.\n14. Botet mistusinsti Jesusajj uñjänwa walja jakenacan ucancatapa. Jupasti uca jakenac uñjasinjja qhuyapt'ayasïnwa, ucatwa usutanacarus kollaraquïna.\n15. Niya wali jayp'öjjepanjja, discipulonacapajj Jesusar jac'achasisinjja sapjjänwa: —Jayp'öjjewa, janiraquiw qhitis acawjan utanejj utjquiti. Jichhajj sarjjapjjpan samaya, jisc'a marcanacaru mank'añ alasiri —sasa.\n16. Jesusasti jupanacarojj sänwa: —Janiw sarjjapjjañapajj waquisquiti, jumanac mank'añ churapjjam —sasa.\n17. Jupanacasti ucjjarojj sapjjaraquïnwa: —Pheska t'ant'ampi pä chawllampiquiw utjapjjetu, ucat juc'ampejj janiw utjapquituti —sasa.\n18. Jesusasti saraquïnwa: —Acar apanipjjam, jakenacarusti pastonacar konurayapjjam —sasa.\n19. Ucjjarusti uca pheska t'ant'ampi pä chawllampi catusinjja, alajjpach uñtasinwa Diosar yuspagaräna. T'ant'a pachjasinsti discipulonacaparuw laquintäna, ucat jupanacasti take jakenacaruw laquintapjjaraquïna.\n20. Takeniw mank'apjjäna, sist'atäpjjaraquïnwa. Tunca payan canastaruraquiw puchunacjja apthapipjjäna.\n21. Uqham mank'apcän ucanacasti pheska warankjama chachanacänwa, janiraquiw wawanacas ni warminacas jaqhutäcänti.